Gaztelugatxe eta Matxitxako. Nola heldu. Bermeo.\nHasiera > Gaztelugatxeko San Juan eta Matxitxako Lurmuturra\nLUIZIAK!! Gaztelugatxeko bideak ITXITA\nMagia duen lekua da Gaztelugatxe. Itsasoaren eta lurraren borrokak sortutako irla naturala dugu, mendeetan zizelkatutako arku eta kobaz osatutakoa. Haitz gaineko gaztelua da, hortik izena.\nKostaldeko leku zoragarri hau bisitatzeko kontuan izan:\nGune hau biotopoa da, beraz, bertako aberastasun ekologikoa zaintzea guztion ardura da.\nIluntzeak zoragarriak dira.\nGaztelugatxeko San Juan bisitatzeko ez joan kotxez, utzi zure kotxea Bermeon, eta garraio publikoan bertaratu zaitezkete.\nNorberaren osasun neurriak ezagutzea komeni da, ibilbide honek esfortzu fisikoa eskatzen du. Ez ahaztu oinetako egokiak eta ura eramaten…\nEguerdiko orduak jendetsuenak dira, batez ere uda sasoian eta jai egunetan.\nItsasoz bisitatu nahi duzu inguru hau? Bermeotik ateratzen da Hegaluze itsasontzia www.hegaluze.com\nMeza egunak: ekainaren 24, uztailaren 31, abuztuaren 29 eta abenduaren 30.\nSan Juaneko oroigarri bat nahi izanez gero, Bermeoko Gaztelugatxe gozotegian, eskatu San Juanen Oinatzak.\nUrpean Lucariniren Begoñako Andra Mariren irudia dago. Urpekaria ez bazara, Bermeoko San Frantzisko Eleizan dago erreplika bat.\nGame of Thrones telesailean Dragonstone errepresentatzen du Gaztelugatxek.\nAkatz edo Aketx irla altxor handi baten gotorleku da, ekaitz txoria (Hydrobates pelagicus) bizi baita bertan. Txori txiki gautar hau ez da erraza ikusteko, ez bada ekaitzetan kostara hurbiltzen denean babesa bila. Beste bitxikeriarik ere badu, hainbat basolibondo baitaude bertan. Zuhaitz hauek klima askoz leunagoa zeneko aztarna biziak dira.\nItsasoak ur azpian kolorez beteriko arrezifeak eta Begoñako Ama Birjinaren irudia ditu. Gotorleku izan da hainbat batailatan, Gaztelako koroaren aurka erresistentzian edota kortsarioen erasoen aurrean, adibidez. Era berean, Erdi Arotik erlijio ohituren eta sinesmenen erreferente ere badugu.\nEuskal kostaldeko peregrinazio leku jendetsuena dugu eta erromesaldi egunik handiena ekainaren 24a izaten da.\nGehienak egunpasa etortzen dira, baina badira oraindino promesak betetzera edota santuari eskerrak ematera datozenak.\nGaztelugatxeko erlijio errituak itsasoari lotutakoak dira eta ermita barruan hainbat eskaintza daude zintzilik: itsasontzien maketak, pinturak, argazkiak... Marinelek eta arrantzaleek ontzia itsasoko arriskuetatik babestearren santuari eskerrak emateko egin ohi dituzten ofrendak dira.\nHegaluzearen kostera hasieran, arrantzaleak eta neskatilak Gaztelugatxera joaten dira, Santuari osasuna, eguraldi ona eta arrain asko eskatzera. Eskaera errituak itsasotik ere egiten dira eta arrantzaleek itsasontziak Gaztelugatxe ingurura ekartzen dituzte “eginbeharrak” egitera: hiru buelta ababorrera eta hiru istriborrera. Batzuk San Joan belarren sorta ere botatzen dute kubiertatik, zartagin batean erre ostean. XXI. mendeko atun-ontzi punteroenek ere, teknologia berritzaileena instalatu eta kontrolik zorrotzenak pasatu ostean, hona datoz erritua egitera, Tropikora arrantzara abiatu aurretik.\n241 harrizko eskailera igo behar dira Gaztelugatxe goraino heltzeko. Kondairak dioenez, santuak hiru pausu baino ez zituen behar izan Bermeotik ermitaraino ailegatzeko. Ikusi duzu haitz gaineko oinatz marka? Bermeoko harresiaren Sanjuanportalen dago lehenengoa eta diotenez, hemen eta han oina sartzen duenak, oinetan kailurik ez du izango urte osoan.\nPenintsula osoan ezingo duzu lekurik aurkitu iparrerago, itsasargi biek (zaharrak eta berriak) eta naturaren indarrak magiko bihurtzen dute gunea. Zeru eta itsasoaren handitasuna sentitu nahi baduzu geratu eguzkia nola sartzen den ikustera, argazkiak berez aterako dituzu.\nBizkaiko itsasoaren indarkeriak eta alde honetako ekaitzen suminak, untzi asko hondoratu ditu. Oso txar eta tragikotzat hartu ahal dira 1878ko Larunbat Santuko eguerdian jazotako jazoerak: hurakan bortitzak 14 batel eta 3 txalupa hondorarazi zituen eta Bermeoko 85 itsasgizon ito ziren. Gogoratzeko beste data bat 1912ko abuztuaren 12tik 13rako zorigaiztoko gaua da: enbataren ondorioz, 116 bermeotar hil ziren.\nHonela, arrantzaleen laguntzarako Bermeok hiru itsasargi izan ditu:\nHerrian bertan, Errosapeko itsasargia (1912) Lamiaran puntaren mendebaldean dago. Seinale horrek Bermeoko porturatzea erraztea du eginkizun. Argi zuri eta gorriaren itxura du, 6 segunduoroko bi ezkutaldiko taldetan; bederatzi miliako ikuspena du.\nMatxitxako izena duten bietatik jatorrizkoa, 1852ko abuztuaren 21ean inauguratu zen.\nObren aparejadorea Juan Martinez Aparizio, eta garai hartan 132.531 erreal kostatu zen dorrea, Durangaldeko harrobietatik etorritako harri landukoa, eta 233.796 erreal aparatu optikoa. Hura Matxitxako lurmuturraren puntarik irtenenean. Beraren proiekzio optikoari eta geometrikoari jarraiki, itsasargia lehen mailakoa zen, orduko irismenik handiena, 23 miliakoa. Argi mota finko zuria zen, 4 segunduro distirak ateratzen zituena. Argizko fokuaren garaiera, itsasoaren mailaren gainekoa, 79,42 metrokoa da. Hiru dorrezain zituen eta 1909ko abendura arte jardunean egon zen. Gerora, dorre zahar hori lainoadar bezala aprobetxatu da.\nHegoaldetik 110 metrora dago Matxitxakoko egungo itsasargia. 1909an inauguratu zen. Rafael de La Cerda ingeniari ospetsuaren lana izan zen.\nItsasargi-eskola bezala balio izan zuen. Eraikinak, dorrezainen etxea, biltegia eta tresna-gordetegia denak, planta angeluzuzena du. Sarrera nagusia erdi-puntuko arkukoa da. Era berean, solairuak eta baoak molduren bitartez azpimarraturik daude, kalostraz erremataturik daudela. 7 segunduoro agertzen da distira zuria, eta irismena 35 miliakoa da. Foku-planoa itsasoaren mailaren gainean 122 metrora jarrita dago, eta lurraren gainean 20,6 metrora. Argiak Castro Urdialesen eta Deba ibaiaren arteko aldea irradiatzen du.\nMatxitxakori buruz gabiltzala ezin aipatu gabe utzi, 1937ko Martxoaren 5ean gertatutako Itsas Gudua. Izan ere, Eusko itsas Gudarosteko 35 marinelek bizia eman zuten errepublikaren aurka matxinatutakoen Canarias gurutze-ontziaren aurkako batailan.\nPaisaia paregabe eta altxor arkitektonikoak barnebiltzen dituzten ibilbide hauek egiteko egoera fisiko onean egon beharra dago. Hori bai, esperientzia paregabea da.\nOinetako egokiak eta ura eraman behar dira. Inguru Babestua denez, bertoko animalia, landareak eta inguruko lasaitasuna zaindu behar dira. Norberaren zaborrak ere bueltan eraman behar dira.\nPlanoaren PDF-a eskuratu


Deabrua, lehiakortasuna eta liberalismoa • ZUZEU\nDeabrua, lehiakortasuna eta liberalismoa\nDeabrua, lehiakortasuna eta liberalismoa –\nAmatiñok Euskadi Irratiko Faktoria saioan esanak dakartza salabardoak.\n* Argazkia (Axier Lopezi hartua) ez du egileak aukeratu.\nMunillak baserriko kutxa zaharretik atera du deabrua, gotzain donostiarrak berak baino ikusten ez dituen gaiztakerien aitzakiaz. Beste hainbatek, ordea, lehiakortasuna eta liberalismoa jotzen ditu deabrutzat, elkartasuna eta solidaritatea zapuzten dituztelakoan.\nNik neuk ez dut ulertzen nola arraio zalantzan jarri ote daitekeen lehiakortasuna, Darwinek espezien eboluzioa formulatu zuenetik, behintzat. Euskaldunok hemen gaude, lehiakorrak izatea lortu dugulako eta euskarak era bizirik dirau, hil-ala-biziko ataka gaiztoetan ez duelako lehian amore eman.\nEuskal industriak bostehun urte ditu eta orain arte iraun du, zer gerta ere lehiakorra izaten asmatu duelako. Lehiakortasunari muzin egiten diogun egunean, akabo gure industria eta gure lanposturik onenak. Lehiakortasunik ezean, gure balantza negatiboa den egunean, akabo, gure kontzertu ekonomikoa, gure ongizatea eta gure erabaki ahalmena. Izan ere, gure esku dagoen bakarrenetakoa, munduan zehar lehiakorrak izaten ahalegintzea da, baita Donald Trumpen aduana-zergen danborrek jotzen dutenean ere.\nEuropar Batasuneko merkatu berberean, Alemaniako langabezia ehunetik 5 da, Euskal Herrikoa ehunetik 10 eta Andaluziakoa ehunetik 20. Segurutik historiak, politikak eta geografiak ere zer ikusirik izango dute zenbakiok ulertzeko orduan baina, horratik, alemanen, euskaldunen eta andaluziarren jokabideek ere izango dute errurik edo meriturik, ezta?\nEz dut uste Angela Merkeli ezer galdetu behar zaionik, Alemania Euskadi baino lehiakorragoa eta liberalagoa dela konturatzeko eta, hain zuzen, baita solidarioagoa ere. Ez, soilik, lehiakortasunari esker, langabezia murrizteko gauza den gizarteak solidarioagoa izateko aukera gehiago duelako; baita ere, azken bi urteotan, Alemaniak milioi bat atzerritar eta errefuxiatu hartu dituelako. Inor izatekotan, Alemania da solidarioa, guk geure zilborrari begira dihardugun bitartean.\nEuskal gizartea ireki beharra ulertzeko adibiderik onena, gizonek asmatutako elkarte gastronomikoen eredua da. Gizonezkoak baino ez onartzeagatik, txokorik gehienak zeuden itxi beharrean. Emakumeei eta umeei sarbidea eman zaien momentuan, berriz, erabat liberaldu dira, lehiakortu, zorrak kitatzen hasi eta etorkizuna segurtatu.\nEa ikasten dugun.\nAmatiño, Deabrua, lehiakortasuna\nZer duzu buruan “Deabrua, lehiakortasuna eta liberalismoa”-ri buruz\nLehia über alles | Boligrafo gorria 2018-03-20 13:10\n[…] guztiaren erdian jartzen duen desfase hau fenomeno naturala balitz bezala aurkezteko. Eta hori da Amatiñok egin duena: bizirauteko lehiatu aurrena, horren atzetik etorriko dira, etortzekotan, solidaritatea eta, behin […]


Zona urdinean aparkatzea: hiri bakoitza mundu bat | Revista - Part 3\nZona urdinik merkeenetako bat: 0,50 euro ordainduta 55 minutuz aparka daiteke eta euro bat ordainduz gero, ordubete eta berrogei minutuz. Garabi zerbitzua ere, merkeenetako bat da (82 euro, (lehen eguneko atxikipena barne). A Coruñako parkimetroek (gutxik bezala) ez dute isunak baliogabetzeko aukera ematen. Ez dute bi euroko txanponik onartzen.\nProba praktikoa: astegunean batez beste zortzi minutu kostatu zen aparkatzea -batez besteko nazionala (10 minutu) baino gutxixeago- eta minutu bat baizik ez larunbatean -batez besteko nazionala (9 minutu) baino askoz gutxiago-. Denbora gainditua zuten ibilgailuen %60k ez zeukaten isunik.\nZona urdinik merkeenetako bat: 0,50 euro ordainduta 50 minutuz aparka daiteke eta euro bat ordainduz gero, ordubete eta hogei minutuz. Gutxieneko tarifa 0,30 euro da: batez besteko nazionala baino garestixeagoa. Azken zazpi urteotan tarifak %43 garestitu dira, hots, PKI (%25) baino dezente gehiago. Ibilgailua erretiratzeko garabi zerbitzua, garestienetako bat (120 euro). Parkimetroek, gutxik bezala, ez dute bi euroko txanponik onartzen.\nProba praktikoa: astegunean batez beste hamahiru minutu kostatu zen aparkatzea -batez besteko nazionala baino %30 gehiago- eta bederatzi minutu larunbatean -batez besteko nazionala hori da-. Hiriburu hau da denbora gainditua duten ibilgailu gehien daudenetako bat (hamarretik hiru) eta horien %5ek baizik ez zeukaten isunik (Espainiako batez besteko isunak, %28).\nZona urdinik garestiena, askozaz ere. Tarifa linealak, Iruñea eta Oviedon bezala; 0,50 euro ordainduta 14 minutuz soilik aparka daiteke eta euro bat ordainduz gero, 27 minutuz. Gutxieneko tarifarik ez duen hiri bakarra. Sistemak bost zentimoko zatika funtzionatzen du. Ibilgailua erretiratzeko garabi zerbitzurik garestiena hemengoa da (160 euro). Zona urdineko tarifak azken zazpi urteotan %72 garestitu dira, hots, PKI (%25 ) baino dezente gehiago. Igandean ere, hainbat kaletan aparkatzearren ordaindu behar da. Aparkaldi luzeena, denetan laburrena: ordubetea\nProba praktikoa: aparkalekua aurkitzea beste hainbat hiritan baino gutxiago kostatzen da hemen: astegunean batez beste zortzi minutu -batez besteko nazionala 10 minutu da- eta bost minutu larunbatean -batez besteko nazionalaren erdia, kasik-. Denbora gainditua zuten ibilgailuen %85ek ez zeukaten isunik.\nZona urdinik garestienetako bat: 0,50 euro ordainduta 35 minutuz aparka daiteke eta euro bat ordainduz gero, ordubetea. Gutxieneko tarifa 0,30 euro da, garestienetako bat. Ibilgailua erretiratzeko garabi zerbitzua (88 euro), batez bestekoa baino merkeagoa. Astegunean, beste hainbat hiritan baino ordaintze-ordu gehiago (9,5 ordu). Parkimetrorik garbien eta hobekien kontserbatuak eta, dudarik gabe, bitxienak: matrikula apuntarazten duten bakarrak, autoa denbora amaitu baino lehenago kentzen bada, diruaren proportziozko partea itzultzen duten bakarrak eta telefono mugikorraren bitartez ordaintzea onartzen duten bakarrak.\nProba praktikoa: aparkalekua aurkitzea bost minutu baizik ez da kostatzen hemen, astegunean zein larunbatean -batez besteko nazionala askoz handiagoa da, horren bikoa, kasik-. Denbora gainditua zuten hamar ibilgailutik bederatzik ez zuten isuna agerian.\nBertako tarifak Espainiako batez bestekoen tankerakoak dira: 0,50 euro ordainduta 45 minutuz aparka daiteke eta euro bat ordainduz gero, ordubete eta 23 minutuz. Gutxieneko tarifa batez bestekoa baino merkeagoa da: 0.20 euro. Ibilgailua erretiratzeko garabi zerbitzurik garestienetan bosgarrena da (105 euro). Ordutegia beranduen amaitzen den hiria (gaueko bederatzietan). Txartelen frogagirietan ez da agertzen informaziorik behinena. Parkimetroetan ezin da isunik baliogabetu\nProba praktikoa: astegunean aparkatzea gehien kostatzen den hirietako bat: batez beste hamabost minutu -batez besteko nazionala (10 minutu) baino gehiago- eta hamalau minutu larunbatean -batez besteko nazionala (9 minutu) baino %55 gehiago-.\nTarifak oso antzekoak dira: 0,50 euro ordainduta 30 minutuz aparka daiteke eta euro bat ordainduz gero, ordubete eta laurden. Zenbat eta denbora gehiago aparkatu, orduan eta prezioa, minutuko, merkeagoa da, beste hiri gehienetako joeren kontra. Gutxieneko tarifa azterketa osoko garestiena da: 0,50 euro. Ibilgailua erretiratzeko garabi zerbitzua, berriz, merkeenetakoa (90 euro). Parkimetroetan ezin da isunik baliogabetu (gutxitan bezala)\nProba praktikoa: astegunean aparkatzea gehien kostatzen den hiria: batez beste 26 minutu -batez besteko nazionala 10 minutu da-. Astegunean baino gehiago kostatzen da larunbatean: 27 minutu, batez beste -batez besteko nazionala 9 minutu da-. Zona urdinean aparkaturik zeuden hamar ibilgailutik lauk gainditua zuten onartutako denbora (batez besteko nazionalaren bikoa, hain zuzen) eta, horietatik, %56k bakarrik zeukaten isuna (batez besteko nazionala are eta okerragoa da: %28)\nHemengo tarifak eta beste hainbat hiritakoak oso antzekoak dira: 0,50 euro ordainduta 42 minutuz aparka daiteke eta euro bat ordainduz gero, ordubete eta hamahiru. Gutxieneko tarifa batez bestekoa baino merkexeagoa da: 0,20 euro. Zona urdineko prezioak zazpi urteotan %5 garestitu dira (KPI baino bost aldiz gutxiago). Bartzelona eta Valentziarekin batera, hiri honetan ere zona urdinean larunbat arratsaldean aparkatzea ere kobratzen da. Bertako parkimetroak akastunenak eta irisgarritasun urrienekoak dira.\nProba praktikoa: astegunean aparkatzea 10 minutu kostatzen da -batez besteko nazionalaren berdina-. Astegunean baino gehiago kostatzen da larunbatean: 13 minutu, batez beste. Zona urdinean baimendutako aparkaldia gainditua zuten ibilgailuen %12k baizik ez zeukaten isuna\nHiririk garestienetako bat: 0,50 euro ordainduta 35 minutuz aparka daiteke eta euro bat ordainduz gero, ordubetea. Gutxieneko tarifa batez bestekoaren antzekoa da: 0,25 euro. Zona urdineko prezioak zazpi urteotan %108 garestitu dira (KPI baino lau aldiz gehiago): hauxe da azterketako igoerarik handiena. Ibilgailua erretiratzeko garabi zerbitzua bigarren garestiena da (153 euro). Aparkaldiak ez du etenik eguartean eta denetan luzeena da: goizeko bederatzietatik ilunabarreko zortziak arte. Parkimetroak, irisgarritasun urrienekoak dira.\nProba praktikoa: astegunean aparkatzea hiri gehienetan baino gehiago kostatzen da: hamahiru minutu batez beste. Astegunean baino errazagoa da larunbatean: 11 minutu. Parkimetroak emaniko frogagirian adierazten zen geraldia gainditua zuten hiru ibilgailutik ia bik ez zeukaten isunik\nHiri garestienen artean: zona urdinean 0,50 euro ordainduta 36 minutuz aparka daiteke eta euro bat ordainduz gero, 55 minutuz. Asteguneko ordutegiak zortzi ordu baizik ez du (batez bestekoa 9 ordu da). Aparkaldi luzeena: ordu eta erdia (hiri askotan, bi ordu). Parkimetroak, txarrenetakoak dira: gaizki kontserbatuak eta garbitasun eskasa. Garabi zerbitzua, denetan merkeena: 69 euro (batez besteko nazionala 99 euro da.\nProba praktikoa: astegunean aparkatzea batez beste 9 minutu kostatu zen eta larunbatean 11 minutu, hiri asko-askotan bezala. Aparkatzeko denbora gainditua zuen zazpi ibilgailutik batek (azterketa osoko batez bestekoaren antzera) eta horien %60k ez zeukaten isunik (batez besteko nazionala okerragoa zen: %75, hain zuzen)\nZona urdinik merkeenetako bat: 0,50 euro ordainduta ordubetez aparka daiteke eta euro bat ordainduz gero, ordubete eta 35 minutuz. Ibilgailua erretiratzeko garabi zerbitzua ere merkeenen artekoa (80 euro). Ordaindu beharreko aparkatze zerbitzuak zortzi ordu eta erdi irauten du (batez besteko nazionala 9 da, kasik). Espainiako aparkaldi luzeena onartzen da hemen: bi ordu eta erdi eta gutxieneko tarifa denetan apalena da: 0,15 euro. Murtziako parkimetroak egoera onean daude eta zerbitzu ona ematen diote bezeroari\nProba praktikoa: astegunean aparkatzea batez beste hamaika minutu kostatu zen eta larunbatean bederatzi, hiri askotan baino gehiago, bietan. Aparkatzeko denbora gainditua zuen lau ibilgailutik hiruk ez zeukaten isunik.\nHemengo tarifak eta beste hainbat hiritakoak oso antzekoak dira: 0,50 euro ordainduta 42 minutuz aparka daiteke eta euro bat ordainduz gero, 84 minutuz. Iraupenak iraupen, prezioa minutuko ez da aldatzen. Ibilgailua erretiratzeko garabi zerbitzua merkeenetako bat da (74 euro). Zona urdinean aparkatzeko ordutegi mugatuak zortzi ordu eta erdi irauten du. Aparkaldi luzeenen artekoa: bi ordu eta bost minutu. Gutxieneko tarifa, Murtziakoarekin batera, merkeena. Bertako parkimetroek nahikoa informazioa ematen diote erabiltzaileari eta egoera onean daude.\nProba praktikoa: zona urdinean astegunean aparkatzea batez beste 9 minutu kostatu zen eta larunbatean zortzi minutu. Hirian behaturiko 200 ibilgailuen %8k bakarrik zuen aparkatzeko denbora gainditua eta, horien artean, hamarretik zortzik ez zeukaten isunik.\nIruñeko zona urdina Espainiako garestienetako bat da: 0,50 euro ordainduta ordu erdia aparka daiteke eta euro bat ordainduz gero, ordubetea. Iraupenak iraupen, prezioa minutuko ez da aldatzen. Prezioak azken zazpi honetan %39 garestitu dira (gogoan izan KPI %25 igo dela). Ibilgailua erretiratzeko garabi zerbitzua merkeenetako bat den arren (75 euro), 2000 urtetik hona %45 garestitu da. Zona urdinean aparkatzeko ordutegi luzeenetako bat (bederatzi ordu eta erdi irauten du). Bertako parkimetroek zerbitzu ona ematen diote erabiltzaileari.\nProba praktikoa: astegunean aparkatzea hiri gehienetan baino errazagoa izan zen: 9 minutu kostatu zen; larunbatean, berriz, minutu bakarra (Espainiako batez bestekoa, 9 minutu). Aparkatzeko denbora gainditua zuen ibilgailuen %6k bakarrik zeukaten isuna\nZona urdinik garestienetako bat: 0,50 euro ordainduta ordu laurdena baizik ezin aparka daiteke eta euro bat ordainduz gero, 35 minutuz, erdialdean. Bada zona urdineko beste tarifa bat, baina beste hiri askotakoa baino garestiagoa da. Prezioak azken zazpi honetan %15 garestitu dira (KPI baino gutxiago). Ibilgailua erretiratzeko garabi zerbitzua biziki garestitu den arren (%63) oraindik batez bestekoaren azpitik dago (88 euro). Erdialdeko kaleetan TAO ordaindu behar da. Zona urdinean aparkatzeko tarte luzeena ordu eta erdia da, laburrenetako bat. Txartelen frogagirietan ez da agertzen informaziorik behinena.\nProba praktikoa: astegunean aparkatzea hiri gehienetan baino gehiago kostatzen da: hamasei minutu, batez beste (horren gainetik Granada bakarrik dabil). Behaturiko 200 ibilgailuetatik seik bakarrik zuten parkimetroak emaniko frogagirian adierazitako geraldia gainditua eta horietako bik isuna zeukaten\nZona urdinik merkeenetako bat: 0,50 euro ordainduta 52 minutuz aparka daiteke eta euro bat ordainduta, ordu eta erdia. Zona urdineko ordutegia zortzi ordukoa da (batez bestekoa, ia bederatzi). Gutxieneko tarifa batez bestekoaren ia bikoa da: 0,30 euro. Parkimetroek gabezia larriak agertzen dituzte kontserbazio eta garbitasun egoeran. Ibilgailua erretiratzeko garabi zerbitzua garestienetako bat da (107 euro).\nProba praktikoa: astegunean aparkatzea gainerako hirietan baino errazagoa izan zen: bi minutu kostatu zen; larunbatean, berriz, minutu bakarra (Espainiako batez bestekoa, 9 minutu). Behaturiko lau ibilgailutik batek, frogagirian adierazitako denbora gainditua zuen eta, horietatik, %12k bakarrik zeukaten isuna\nZona urdinik merkeenetako bat: 0,50 euro ordainduta 50 minutuz aparka daiteke eta euro bat ordainduta, 95 minutuz. Larunbat arratsaldean ere TAO zerbitzua martxan da. Valentziako parkimetroak dira diru xehea ematen duten bakarrak. Ibilgailua erretiratzeko garabi zerbitzua (146 euro, Espainiako garestienetako bat) %38 garestitu da (KPI, berriz, %25).\nProba praktikoa: astegunean aparkatzea gainerako hiri gehienetan baino errazagoa izan zen: bost minutu baizik ez zen kostatu; larunbatean, berriz, bi minutu. Aparkaldia gainditua zuten hamar autotik seik isuna zeukaten (azterturiko 18 hirietatik proportzio handiena)\n0,50 euro ordainduta 50 minutuz aparka daiteke eta euro bat ordainduta, 78 minutuz. Garabi zerbitzua 86 euro kostatzen da. Aparkaldi luzeena bi ordukoa da, azterketako beste hamar hiritan bezala, eta gutxieneko tarifa Espainiako merkeenetako bat da (0,20 euro). Hiri honetako parkimetroek erabiltzaileari ematen dioten informazioa bikaintzat jo daiteke.\nProba praktikoa: zona urdinean aparkatu ahal izatea batez beste bederatzi minutu kostatu zen astegunean eta lau minutu soilik larunbatean. Zona urdinean aparkaturik zeuden 200 ibilgailu behatuen %9k gainditua zuen parkimetroaren agirian adierazitako denbora baina hamarretik bik bakarrik zeukaten isuna.\nZona urdinik merkeenetako bat: 0,50 euro ordainduta 55 minutuz aparka daiteke eta 0,95 eurogatik, ordu eta erdia, baina tarifa hau azken zazpi honetan %53 garestitu da (KPI baino askoz ere gehiago). Araututako ordutegiak zortzi ordu bakarrik irauten du (batez bestekoak, bederatzi). Aparkaldi luzeena ordu eta erdia baizik ez da. Ibilgailua erretiratzeko garabi zerbitzua biziki garestitu da (%48) eta 88 euro kostatzen da. Euroko txanpona onartzen ez duten parkimetro bakarrak Gasteizkoak dira: gehien ordain daitekeena, ordu eta erdiz aparkatzearren, 0,95 euro da.\nProba praktikoa: aparkatu ahal izatea batez beste hamar minutu kostatu zen astegunean eta bederatzi baizik ez larunbatean (batez besteko nazionalarekin bat). Gasteizko zona urdinean aparkaturik zeuden 200 ibilgailu behatuen %15kk gainditua zuen parkimetroaren agirian adierazitako denbora baina automobil bakar batek zeukan isuna.\nZona urdinik merkeenetako bat: 0,50 euro ordainduta 54 minutuz aparka daiteke eta euro bat ordainduz gero, ordubete eta 49 minutuz. Zenbat eta aparkaldi luzeagoa egin, orduan eta merkeago ateratzen da minutuko prezioa (honakoa bakana bada ere). Ibilgailua erretiratzeko garabi zerbitzua 88 euro kostatzen da. Araututako ordutegiak zortzi ordu bakarrik irauten du (batez bestekoak, bederatzi). Larunbatean ez dago TAO zerbitzua martxan, ezta goizean ere. Zona urdinean aparkatzeko tarte luzeena bi ordukoa da eta gutxieneko tarifa, berriz, merkeenetako bat (0,20 euro). Parkimetroek informazio bikaina ematen dute eta, gainera, minusbaliotasunik nozitzen duten pertsonentzat egokituak daude.\nProba praktikoa: astegunean aparkatu ahal izatea batez beste hamar minutu kostatu zen (batez besteko nazionala horixe da); larunbatean aparkaldi mugaturik Zaragozan ez dagoenez, hamazortzi minutu behar izan ziren plaza aurkitzeko. Zona urdinean aparkaturik zeuden 250 ibilgailu behatuen %28k gainditua zuen parkimetroaren agirian adierazitako denbora baina hirutik bik ez zeukaten isuna.\nJoan aurreko orrira: « Tarifez beste zerbait\nJoan hurrengo orrialdera Zona urdinean aparkatzea, hitz gutxitan »


Dargina edo dargwa (dargineraz: дарганти, errusieraz: даргинцы) kaukasiar jatorriko talde etnikoa da, Iparraldeko Kaukaso deitutako eskualdean bizi dena. Gehienak Errusiako Dagestan errepublika autonomoan bizi dira, non biztanleriaren %16 diren. Beren hizkuntza, darginera, Kaukasoko ipar-ekialdeko familiakoa da.\nDargina edo dargwa (dargineraz: дарганти, errusieraz: даргинцы) kaukasiar jatorriko talde etnikoa da, Iparraldeko Kaukaso deitutako eskualdean bizi dena. Gehienak Errusiako Dagestan errepublika autonomoan bizi dira, non biztanleriaren %16 diren. Beren hizkuntza, darginera, Kaukasoko ipar-ekialdeko familiakoa da. (eu)\n*Dagestan (490.384) *Stavropol kraia (49.302) *Rostov oblasta (8.304) *Kalmukia (7.590) *Astrakhan oblasta (4.241) (1.610)\nKaukakoko ipar-ekialdeko herriak\nDargin etniaren kokapena Kaukasian


Bertan 2 - Gipuzkoa ezezaguna. Kapitulo 4: Araozko San Elias\nBertan > Gipuzkoa ezezaguna > Euskara bertsioa: Araozko San Elias\nAraozko San Elias\nAraoz, gure Gipuzkoa honetako herririk ezezagunetarikoa dugu. Aizkorriko mazizoan galduta, Oñatiko auzoalde horretara heltzeko Jaturabeko haizpitartean barrena joan behar da. Errepide estu bat jarraitu eta handik ehundaka metro batzuetara, Andartoko oinean, Araozko baserriak barreiaturik ikusiko ditugu.\nAsfaltozko ibilbideak, benta zaharraren aurrean irregularki zabaltzen den plazatxo batean utziko gaitu. Goian, muino baten gainean, San Migeleko eliza parrokiala dago. Ameriketan aberastutako euskaldunek tenplu eta etxebizitzak garaiko gustuari jarraizki transformatu zituzteneko -ordurarteko mendiko baserri apaletariko asko belaun-exte bihurtu zirelarik- garaiak ekartzen dizkigu gogora tenpluak.\nAraozko San Migel parrokiari buruzko lehen berriak XV.mendearen amaierakoak dira. Ignacio Zumaldek bere "Historia de Oñate" izenekoan adierazten duenez, eliza hori Oñatiko San Migel tenpluaren erreprodukzioa da, tamaina txikian egina. XVI.mendean berritu egin zen, Araozeko parrokia hori handiagotuz, eta hurrengo mendearen erdialdean aldarea altxa eta absidea konpondu zen. 1727an egungo erretabloa egin zuten. Zorua lauzazkoa da gurutzaduraraino eta puntu honetatik aurrera "hilobiak" hasten dira.\nLope de Agirre garaiko irudi batean, "Jaingoikoaren Hira" delakoaren irudi ezagunik ez baitago.\nAraotzen jaio zen XVI.mendean Lope de Aguirre, Ameriketako konkistatzailerik eztabaidatuena. "Jainkoaren Hira", "Askatasunaren Printze", "Marañon Garaitezinen Buruzagi Ahaltsu" eta "Erromes" izenak hartu zituen gizona. Garaituek inoiz arrazoirik ez dutela jakitea besterik ez zitzaion falta. Amazonasen zehar egin zuen bidaia zoragarria, bere bizitza osoa, Shakespeareren tragedia bateko pertsonaia bat bailitzan igaro zituen. Sevillan moxal-bezatzaile gisa emandako bizitza. Bere "Gehiago balio izatea". Bere amaierarainoko borroka, bere alabaren heriotzarekin. Konspirazio, traizio, heriotz, borroka eta hilketaz beterik egindako bidaiak -guzti hori natura latz irudikaezin batean-, bete-betean harritzen gaitu. Azkenik, Felipe II.ari bidali zizkion gutunek -erreboltari azken ondorioetaraino eutsiz, independentziarako asmo argi batez gainera-, pertsonaia hau historigile eta idazle moderno ugariren ikerketen gune bihurtu dute.\nLanbroa Araotzeko haran itxiko mendi-hegaletan zehar errestan.\nPertsonaia ilun honen irudia osatzeko, merezi du Elias Amezagak bere "Lope de Aguirre descuartizado" izenekoan idatzitako hitzak apaitzea: "Lope de Aguirre, Jainkoaren Hira. Marañon Garaitezinen Buruzagi Ahaltsua, agur. Agurtu egiten zaitut. Eta nirekin batera, hemen bildutakoak zure gertaegunak ospatzeko. Gorespen zuri, Marañon adoretsua, data historiko honetan. Oroimen hunkitua zure jaiolekuaren ondoan. Haizean, ukiezinean, zure hilobi izan ziren biderik gabeko hodeiertz horietan deitzen zaitugu, ager zakizkigun eta entzun gaitzazun arrenduz...".\nZurezko iruditxo pintatua.\nBaserritarra simaurra pilatzen.\nAraozeko auzoko kaskotik hurbil, Jaturabeko sakanan, San Eliasen koba aurkitzen da. Bertara, haitzaren ondotik doan bidexka batetik heltzen da. Zulogune handipean seroraren etxea izan zenaren hormak eta, are barrurago, kobari izena ematen dion Santuaren omenezko ermita ikusten direnean, denbora gelditu egin delako sentsazioa nabaritzen da, isilean haitzuloaren goialderaino, ermitaraino daramaten eskailera-mailak igotzen direlarik.\nSan Eliasek -Sandaili lengoaia herrikoian-, bere hormetan antzinako erlijio naturalistaren arrastoak gordetzen ditu. Erlijio honek uren emankortasunerako ahalmenaren ideia dauka, hots, emakume antzuentzako sendabidea haitzetik irteten den iturbegian -bere urak aska batean biltzen direlarik- burua edo oinak bustitze soilarekin. Emakumeak urteko edozein egunetan joaten ziren (eta oraindik joaten omen dira) eta ikuzketen ondoren, ermitara joaten ziren Santuaren esku batean haurraren arropatxoren bat ipintzera.\nBuruan ura eramateko suilla daraman gazte gipuzkoar baten irudia.\nBanderizen arteko borroka.\nSandailin guduxka ospetsu bat egin zen "Banderizen Gerran". Guduxka hartatik, Bandoen arteko lehia ospetsuak gogorarazten dituen abesti bat geratzen da. Hitzak horrela dio: "Sendailiac ateac ditu zirarrez, nola zirarrez da ala zendalez". Luis Michelenaren "Textos arcaicos vascos" liburutik hartutako lerro hauek, koban setiatutako banderizoek setiatzaileak konturatu gabe -eta beren garaipena ziurtzat hartu zuten une berean- ihes egin ahal izan zuteneko istorioa aipatzen dute.\nHala eta guztiz ere, Sandailiko kontakizunak galtzen ari dira eta laster Lope de Aguirreren mitoa besterik ez da geratuko. Eta beste arima, erraria Garibayrena bezala, bere haranera itzuliko da atseden hartzera, eurixkaren grisean bildurik.\nSan Eliasen koba eta ermita, 1958 ko abuztua.\nEgunsentia San Eliasen kobaren barrutik.


Baietz 200 kilo arroz bildu! | Eskolabarri Ikastetxea\nBaietz 200 kilo arroz bildu!\n“Zaporeak” gobernuz kanpoko elkarteak solidaritateari eskua eman nahi dio, greziako errefuxiatuei jaten ematen jarraitzeko. Une honetan duten janari eta baliabide ekonomikoekin bi hilabete bizirauteko besterik ez dute izango,Lesbos islako errefuxiatuei jaten emateko.\nHorregatik, produktu bilketa kanpaina jarri da martxan. Eibarren dilistak jasoko dira, Bergaran pasta, eta Ermuari arroz borobila egokitu zaio. Aurtengo erronka 2019an eskolan batu genituen 194 kiloak gainditzea da. Ikastetxe eta kolektibo anitz bildu dira arroza jasotzen laguntzeko. Horien artean Eskolabarri, beraz, ekarri arroz paketeak eskolara. Bilketa egunak martxoaren 23tik apirilaren 14ra izango dira.\nBeste alde batetik, apirilaren 17an, Ermuan egingo den Tuper Solidarioa egitasmoan parte hartzera gonbidatzen zaituztegu. Beraz, Ermuak erronka bikoitzari egin beharko dio aurre. Guztion artean lortuko dugu!!\nMaribel Aiertza idazlearekin topaketa


Egunean, gutxienez, ipuin bat\nDenok egongo gara ados: ipuinak entzuteak indar ikaragarria du eta entzulearengan ukendu lasaigarriaren efektua dute. Helduak garela ere, norbaitek ipuin edo anekdota bat kontatzen duenean erne-erne egoten gara, kontalariaren aurpegiari begirik kendu gabe, keinu guztiak jarraituz, gure buruan hitzek iradokitzen dutena irudikatzen dugun bitartean.\nHelduongan horren eragin handia badu, haurrengan zein izango da ipuin batek sortzen duen zirrara?\nUme aroko sentsazio guzti horiek denak ahaztuta baditugu, jar gaitezen haur baten aurrean eta esan diezaiogun “Bazen behin” eta laster ikusiko dugu aurpegia nola aldatzen zaion, nola zabaltzen dituen bere gorputz eta arimako ate guztiak ipuinaren magia bere barna lasai asko ibil dadin, tokirik ezkutuenean ere toniko lasaigarriaren lana eginez. Haur baten begiak ikustea baino ez dago ipuinak sortzen dion onuraz konturatzeko. Hau guztia bizitzea, entzuten duenarentzat oparia ez ezik, kontalariarentzat ere sekulako bizipen liluragarria da.\nHorregatik Bularretik Mintzora egitasmoaren baitan umeen inguruko helduak kutsatu nahi ditugu ipuinek sortzen duten magia horrekin. Beraz, irakurketaren bitartekari zaretenoi, zera esaten dizuegu: “Kontatu egunean, gutxienez, ipuintxo bat…”.\nHemen ipuinen magiari buruz Paco Abrilek idatzitako artikulu polit bat.


deskantso / deskantsuki\ndeskantsu (Egungo testuen corpusean 521 agerraldi; orobat deskansu g.er., deskantxu g.er eta deskantso g.er.) 1 iz atsedena, atseden hartzea.\nEgun hau deskantsuari emanen diot. Piarres Aintziart «Santiago oinez» - 210. orr.\nIsiltasuna, deskantsua, bakea. Joxean Sagaztizabal «Kutsidazu bidea Ixabel» - 20. orr.\nEtxeak ez zeukan igogailurik eta lehen pisuan deskantsu txikia egin zuten. Unai Elorriaga «SPrako tranbia» - 28. orr.\nBaserrian lana gogor egin bai, baina deskantsua ere luzea. orduan, arrazoi analitikoa, ez atzera eta ez aurrera, trabatzen eta katigatua bezala gelditzen zelarik, arrazoirik sarkorrenak deskantsuzko lur heze baten bila abiatzen ziren. Xabier Etxabe «Lurtarra da begiratua» - 24. orr.\nEntrenadoreak astebeteko deskantsua eman ziola. Unai Elorriaga «SPrako tranbia» - 26. orr.\nEz zion bere buruari deskantsurik ematen. Bernardo Atxaga «Soinujolearen semea» - 429. orr.\nBerehala joan zait dutxak utzitako deskantsu sentsazioa. Mikel Hernandez Abaitua «Ohe bat ozeanoaren erdian» - 144. orr.\nEta eni ez zaut batere gaizki, urte guzia hiri haundi horietan diren jendeek-eta nahi dute deskantsu poxi bat, eta nahi dute itsasorat buruz jin eta mendirat-eta, hemen denak badituzte eta, jin ditela. Menane Oxandabaratz «Ez da musik» - 148. orr.\nAzken partida deskantsu osoan jokatuko du. Herria 2003-06-19\nEkar dezagula besta horrek deskantsu eta bihotzeko bake. Herria 2004-12-23\nAstialdia, beraz, deskantsu denbora izan zen orduan, bereziki herritar apalentzat. Berria - Gaiak 2004-03-03\nBadu urteak eta urteak [...] aipu dela kirol-portu edo deskantsu-portu baten muntatzea Zokoan, tokia gisa hartakoa dela-eta... Herria 2004-10-14\nGuy Poulou auzapezak ez du erran portu hori eginen den edo ez, bakarrik galde frango badela, deskantsu-untzi horientzat tokia eskas izanez. Herria 2003-07-10\n4 deskantsuan atseden hartzen.\nMaiz lau haur ttikiekin daude deskantsuan. Herria 2002-10-10\nPentsamendua deskantsuan eta alferkerian utzi beharrean, erraza egingo ez zaion liburu bat zabaldu duelako. Xabier Mendiguren Elizegi «Arbelaren gainean» - 30. orr.\nBildu nuen luma, utzi nuen moila gainean deskantsuan koilara edo olagarroa, ez naiz zehazki oroitzen, jaitsi nintzen burdina guztiak hautsez estaltzen dituen Txileko fosfatoan oberola zurituz, [...]. Koldo Izagirre «Sua nahi, Mr. Churchil?» - 182. orr.\nBizi, lanean ari, deskantsuan, atsegin eta atsegabeetan, amodioetan edo samur. Piarres Aintziart «Azken apeza» - 72. orr.\n5 deskantsu hartu atseden hartu.\nArratsaldeko zazpietan belarrezko ohe antzeko batean etzan naiz, deskantsu hartzeko. J.M. Olaizola "Txiliku" «Bizitza eredugarriak» - 183. orr.\nGrebaren ondoren deskantsu hartzeko beharko dik... Jon Maia «Riomundo» - 192. orr.\n· Txahala bota eta deskantsu pixka bat hartzeak on egingo lioke, baina neska egoskorra da, tematia, ez du inolaz ere amore eman nahi [...] eta gainera ez du horretarako astirik. Patxi Iturritegi «Behi eroak» - 27. orr.\ndeskantsu poxi (4); deskantsu poxi bat (3); deskantsurik gabe (3)


Nutrizio zerbitzu berria herrian - Soraluze - Plaentxia.eus\nNutrizio zerbitzu berria herrian\nBABESTUTAKO EDUKIA 2021-05-05 08:48\nNerea Segura /Aritz Laskurain Osteopatia Zentroa.\nMaiatzean hasita, Nerea Segura nutrizionista ezagunak elikadura arloko aholkularitza zerbitzua eskainiko du Aritz Laskurain Osteopatia Zentroan. Nerearen esanetan, gaur egun pertsona askok janariarekin duten erlazioa “ez da oso ona”: Hain zuzen, janariarekiko harreman hori ongi kudeatzen irakastea da nutrizionistaren funtzio nagusia.\nElikaduran oreka bilatzen laguntzeko lehen pausoa pertsona eta bere elikadura ohiturak ezagutzea da. “Inportantea da ikustea pertsona psikologikoki nola dagoen, egoera horrek zelan eragin dion bere elikadurari eta azkenik, elikatzeko modu horrek nola eragiten dion gorputzean. Momentuan zein kalte sortzen dizkion edo etorkizunari begira zein gaixotasun eragin diezazkiokeen”.\nOngi elikatzeko tresnak\nDiagnostikoaren ondoren, Nerearen ustez, elikadura egoki kudeatzeko tresnak eskaintzea da gakoa, ez dietak. “Nik dietak ez ditut asko atsegin. Nire ustez, pertsona bati ondo elikatzen laguntzeko modurik onena ez da bere jateko ohiturak goitik behera aldatzea, bere elikadura ongi kudeatzeko tresnak ematea baizik. Azken batean, dieta da norbere bizimodura egokitu behar dena, ez alderantziz. Nik garrantzi berezia ematen diot 0KM filosofiari eta uste dut ondo elikatzeko ez dagoela diru asko gastatu beharrik. Pandemia garaian osasunak garrantzi berezia hartu duela uste du Nereak. “Konturatu gara zein garrantzitsua den sistema immunologikoa sendo izatea eta horretan zerikusi handia du elikadurak. Nik hori hobetzeko aukera eskaintzen dut eta tresnak ematen ditut horretarako”.\nNereak ez du zalantzarik gaur egun elikadura arazo nagusia zein den esateko. “Gure pandemia gizentasuna da. Gizentasunak Covidak baino heriotza gehiago eragiten ditu eta gaixotasun kroniko asko: kolesterola, hipertentsioa, diabetesa… Euskadi mailan osasun arazo larri gehienek gaixotasun kardiobaskularrekin dute zerikusia”.\nTuperrak eta telelana\nGaur eguneko bizimodu azkarrak, eragin handia du elikadura ohituretan. “Gero eta ohikoagoa da lantokian jatea edota etxetik telelanean diharduenak ere ordenagailuaren mahaian bazkaltzea. Halakoetan, adibidez, tresna egokia izan daiteke astean egun bat hartzea aste osoko janariak prestatzeko. Horri esaten zaio batch cooking. Erosketak eta sukaldeko lanak egun bakarrean nola antolatu erakusten du. Horrekin batera landu daiteke zein janari diren digestio errazagoa dutenak eta abar”. Nereak lantzen dituen elikadura gaien arteko adibide bat baino ez da (ikus azpiko taulan).\nNereak dioenez, orohar, jendearen artean “desinformazioa” da nagusi, “jende helduak ez duelako nahikoa informazio eta jende gazteak, berriz, informazio gehiegi duelako”. Uste okerrak ere ugari dira. “Nutrizioa oso zientzia berria da eta azken urteotan elikaduraren gainean zeuden mezu asko aldatu egin dira, orain epe luzeagoko azterketen emaitzak ditugulako. Adibidez, lehenago esaten zen aurrautzek kolesterola igotzen zutela, baina gaur egun ikusi da ezetz, ez duela zerikusirik. Horrelako asko dago eta Google doktorea ez da biderik onena horien berri jakiteko”.\nOndorengoak dira Nereak eskainiko dituen zerbitzuak:\n• Buruko minak, migrañak, depresioa, insomnioa, energia falta,\n• Elikadura osasungarria: etxeko-lan antolaketa\n• Pisua galtzea edo hartzea\n• Kirol errendimendua\n• Emakumearen elikadura: haurdunaldia eta edoskitzea, menopausia\n• Bizi-estiloak: begetarianoa, beganoa…\n• Etapak: haurtzaroa (BLW) eta nerabezaroa, zahartzaroa\n• Elikadura-alergiak eta intolerantziak\n• Kolesterola, hipertentsioa, gaixotasun kardiobaskularrak\n• Minbizia: prebentzioa, tratamenduekiko tolerantzia\n• Elikadura-portaeren nahasmenduak\nHitzordua lotzeko kontaktua\n661 904 079 (Nerea)\nETBko nutrizionista ezaguna\nBABESTUTAKO EDUKIA 2021 mai 05 Gizartea\nNerea Segura nutrizionista ezaguna da Euskal Herrian, batez ere, ETB1eko eta ETB2ko hainbat saiotako ohiko kolaboratzailea delako aspalditik,...


Zinegoak-ek 'Express... Your sex!' ikus-entzunezko rallya antolatu dau - bizkaie.biz\nBizkaie! 2020-02-04 11:53 Zinemea\nIkus-entzunezko maratoia zezeilaren 14tik 17ra izango da.\nZinegoak-ek Express... Your sex! ikus-entzunezko rallyaren lehenengo edizinoa antolatu dau. Lehiaketea jaialdiaren bezperako egunetan antolatuko da, zezeilaren 14tik 17ra, eta sexu, identidade eta genero–aniztasunagaz lotuta egongo da.\nParte hartzen daben taldeek 72 ordu izango ditue film laburra egiteko. Gai zehatza zezeilaren 14an jakinarazoko da. Zinegoak-eko zuzendari Pau Guillenek argitu dauenez, jarduera honen helburua sexu-aniztasunagaz lotutako ikus-entzunezko sormena bultzatzea da: Zinema edo ikus-entzunezko munduan lan egiten dabenen artean sensibilizazinoa sustatu nahi dogu.\nExpress... Your sex! lehiaketa honen ezaugarri berezienetako bat honakoa da: parte hartzeko ezinbestekoa izango da film laburrak eskuko telefonoagaz grabetea. Holan, ez da beharrezkoa izango material profesionala izatea parte hartzeko: Ez genduan gura material faltea traba bihurtzea maratoi honetan ez parte hartzeko. Interesa daben guztien parte hartzea bultzatu nahi dogu, batez be bat gazteena. Gidoian ipini nahi dogu arretea, istorioa kontetako erabili diran baliabideetan baino. Film laburrek gehienez hiru minutuko iraupena izan beharko dabe.\nIzen-emoteak zezeilaren 14an egin beharko dira, barikua, 18:30ean, Bizkaia Aretoko Oteiza Auditorioan (Abandoibarra Etorbidea, 3. Bilbo). Izen-emote prozesu honetan parte hartzen daben personek sexu-aniztasunari buruzko berbaldi laburra jaso eta lehiaketearen gai zehatza zein dan ezagutuko dabe.\nParte-hartzaileek asteburu osoa izango dabe euren film laburra grabetako. Epea zezeilaren 17an amaituko da, eta lanak 18:30 eta 19:30 artean aurkeztu beharko dira Bizkaia Aretoan bertan. Express... Your sex! rallyak lau sari izango ditu: lehenengo saria (300 euro), bigarren saria (200 euro), hirugarren saria (100 euro) eta publikoaren saria (100 euro).\nSari-banaketea zezeilaren 20an izango da, 19:00etan, Bilborocken. Bertan aurkeztutako hainbat lan proiektau eta publikoaren saria erabagiko da. Asier Santamari(c)ak gidatuko dau ekitaldia, eta 3, 2, 1... Zinegoak! aurre-jaialdiaren barruan kokatzen da.\nJaialdia Zinegoak-ek antolatu dau, honako eragileen lankidetzeagaz: Zinebi, EHU Kultura, Music Library & SFX, UPV/EHUko Arte Ederren eta Gizarte Zientzien eta Komunikazioaren Fakultatea, IMVAL, EHZE eta DigiPen.\nOinarriak www.zinegoak.com webgunean konsulta daitekez.


Estreinaldiak: Urtarrilak 10 • ZUZEU\nEstreinaldiak: Urtarrilak 10 –\nLehen Mundu Gerraren erdian, bi soldadu britainiar gaztek, Schofield eta Blakek, ezinezkoa dirudien misio bat jasoko dute. Denbora oso laburrean, etsaiaren lurraldeetatik igaro beharko dute ehunka soldaduentzako aurkako eraso bat ekiditzeko mezu bat eskura eramateko. Erasotuak izan daitezken soldaduden artean Blaken anaia dago.\nSam Mendes zuzendari britainiarraren obra honek bi Urrezko Globo irabazi ditu, Drama kategorian Film onenaren Saria eta Zuzendari onenaren Saria.\nIngalaterra Berrian kokatuta dagoen uharte urrun eta misteriotsu batean jazoko da istorioa, XIX. mendeko 90eko hamarkadan. Thomas Wake farozain beteranoak eta Ephraim Winslow laguntzaile gazteak lau aste igaro beharko dituzte elkarrekin. Helburua lurrera itzultzea uzten dien ordezkoa iristen den arte faroa egoera onean mantentzea izango da. Baina, egoera okertu egingo da bien arteko botereen hierarkiaren inguruko gatazkak sortuko direnean.\nRobert Eggers-en (The Witch, 2015) bigarren film luzeak kritika onak jaso ditu eta hainbat sari jasotzeko hautagai da, besteak beste, argazki onenaren BAFTA Sarira.\nLis zirkoko artista bihurtu eta herritik alde egitea amesten duen nerabea da, baina amets hori betetzeko badaki bere gurasoekin borrokatu beharko duela. Udara da eta Lisek egunak kalean lagunekin jolasten eta bera baino urte batzuk helduagoa den mutil-lagunarekin igarotzen ditu. Intimitate faltaren eta bizilagunen esamesen ondorioz, mutil-lagunarekin duen erlazioa sekretuan mantentzera behartuta sentitzen da, gurasoak ohartu ez daitezen. Uda amaierara iristen ari da, eta udazkena hasi hala, haurdun dagoela konturatuko da.\nFidel bere bizitza aspergarrian agertzen den edozein aukera probesten duen gizon arrunta da, nahiz eta horrek beretzako garestiegia den Toledoko hotel bateko ezkon berrientzako suite batean asteburu bat igaroko duela esan nahi duen. Bertan,l Marisarekin abentura bat izaten saiatuko da, baina gauzak ez dira berak espero bezala gertatuko: bere emazteak ere asteburu horretarako planak zituela konturatuko da eta… tragedia gertatuko da.\nXIX. mendearen amaieran, bi jenio, Thomas Edison eta George Westinghousek (Nikolai Teslarekin batera), lehian ibiliko dira elektrizitatezko sistema sustengatzaile bat sortu eta Ameriketako Estatu Batuetan merkaturatu ahal izateko. Lehia honi “korronteen gerra” deituko zaio, XIX. mendeko 80ko hamarkadan Edison eta Westinghousek izandako elektrizitatearen sorkuntza eta distribuzioaren norgehiagoka.\nAlfonso Gomez-Rejon Me and Earl and the Dying Girl (2015) filmaren zuzendariaren lana da filma, 2017an Torontoko jaialdian estreinaturikoa.\nSybil terapeuta bat da, bere benetako pasioan jardutea erabakiko duena: idazketa. Hori posible izan dadin pazienteak ikusteari utzi, eta idatzi nahi dituen istorioetan kontzentratzeko balio dio. Halere, bere lasaitasuna joan egingo da Margot izeneko aktoreak kasu egiteko erreguka deitzen dionean. Idazleak baiezkoa emango dio, aktore hau ezagutzeak bizitza erabat aldatuko diotela susmatu gabe.\nLuciano Pavarotti (1935-2007) operako kantari ezagunaren, historiako tenore onenetarikoaren, bizitza eta ibilbidea kontatzen dituen dokumentala. Ron Howard, bi Oscar (Zuzendari onena eta Film onenaren Sariak, A Beautiful Mind  filmarekin) irabazi dituen zuzendari, aktore eta ekoizle ezagunaren azken lana.\nThe Mystery of the Dragon Seal: Journey to China\nJonathan Green kartografo ingelesak Rusia urruneko mapa bat sortzeko agindua jasotzen du. Bidaia luze batean dabilela, Jonathanek abentura asko izango ditu, izaki xelebreen aurkako borroketatik eta arte martzialetako maixuen kontrako batailak borrokatzetik, Txinako leku ezkutuetako milurteko sorgin ezkutuekin topo egin arte. Froga guztiek oso kutsu erraza izango dute magia beltzak sortutako etsai handienari aurre egin beharko dionean: Dragoien Errege handia.\nSan Bernardo, Txile, 1970. urtean. Mozkorraldi gau batean, Jaimek, hogei urteko mutil gazte bakarti eta nartzisista batek, bere lagun onena sastatuko du haserrealdi pasional batean. Kartzelan “El Potro” ezagutukodu, oso errespetatua den adineko gizon bat, eta babesa, samurtasuna eta onarpen bila joko du harengana. Jaime “El Príncipe” burtuko da, eta maitasuna eta leialtasuna ezagutuko ditu espetxeko boterea eskuratzeko borroka gogorrean parte hartuko duen bitartean.


Aurten Hartza eguna berreskuratu zutela 25 urte izango dira!\nCultura, Euskera, Noticias\nDate: 3 marzo, 2014Author: Ermuberri 0 Comentarios\nEuri eta guzti pasa den ostiralean hartza irten zen berriro Ermuko kaleetan zehar ibiltzeko.\nBeti bezala Anaitasuna ikastola, Eskolabarri ikastetxea, AEK Kaltxango Euskaltegia, Ermuko Udal Euskaltegia eta Euskal Birusa taldeen elkarlanean antolatu zen, udalaren babesa dutelarik.\nKalejira Ermuko kaleetatik zehar egin zuten,hartzaren koplak abestuz eta Trikitilarien laguntzarekin.\nBertsoak 1934ean Guillermo Bengoetxeak, Txindurrik, idatzi zituen. Oso gaixo zegoen lagun baten animoa altzatzeko. Patxi Urkokoren istorioa gogoratuz berari buruzko lau kopla idatzi zituen.\nGuzti hau aratuste sasoian gertatu zenez ,“koko janztea” pentsatu zuten eta koplak buruz ikasita zituztela kalera irten ziren festan.\n1989ean Euskal Birusa elkarte kulturalak Hartzaren bertsoak berrezkuratu zituen. Kopla hauek Guillermoren alaba zenak, Maria Bengoetxea Isasi-isasmendik, Maria “txindurrinekoa”k gaztetan buruz ikasi zituen eta berak ahalbidetu zuen koplak gugana heltzea.\nHori dela eta Guillermo eta bere alaba Mariari eskerrak emateko bertso eskolak 2 bertso sortu zituen,omenaldi txiki bat eskeiniz.\nKalejira plazan bukatu zen eta txorizo bokadiloak eskeini ziren parte hartu zuten guztientzat. Jendetza handia batu zen, arrakasta handiko eguna da eta. Horrela ohitura zaharra bizi bizi mantentzen da.\nAnterior Entrada anterior: Concentración trabajadoras Residencia de Abeletxe\nSiguiente Entrada siguiente: El Sirimiri en la final del campeonato de España de Tapas


Naia Arrizabalaga azkoitiarrak Euskal Herriko Eskolartekoa jokatzeko aukera lortu du - Urola Kostako Hitza : Urola Kostako Hitza\nNaia Arrizabalaga azkoitiarrak Euskal Herriko Eskolartekoa jokatzeko aukera lortu du\nGipuzkoako Eskolarteko Bat-bateko Bertso Txapelketa jokatu zuten atzo, ostirala, Urnietan. Txapelduna Ekain Tolaretxipi hernaniarra izan zen eta txapeldunordea Naia Arrizabalaga azkoitiarra. Sei bertsolari finalisten artean lau izan dira Urola Kostakoak.\nGipuzkoako Eskolarteko Bat-Bateko Txapelketan parte hartu duten sei bertsolariak. (Argazkia: Bertsozale.eus)\nBukatu da Gipuzkoako Eskolarteko Bertso Txapelketa. Aurtengo txapela Ekain Tolaretxipi hernaniarrak irabazi du eta txapeldunorde gelditu da Naia Arrizabalaga bertsolari azkoitiarra. Hala, biek Euskal Herriko Eskolarteko Bertso Txapelketan parte hartzeko aukera eskuratu dute.\nAurretik lau kanporaketa jokatu ostean, atzo izan zen finala Urnietako Saroben. Sei bertsolarik parte hartu zuten saioan, lau kanporaketetako irabazleez gainera, puntuazioz sailkatutako beste bi bertsolariak. Finalean aritu diren sei bertsolarietatik lau izan dira eskualdeakoak: Naia Arrizabalaga azkoitiarraz gainera, Amets Aizpurua getariarra, Joar Garate zumaiarra eta Nerea Isusi zarauztarra. Finaleko beste bi bertsolariak izan dira Ekain Tolaretxipi txapelduna eta Jon Mendiluze.\nGai jartzaile aritu zen Eresti Oiarbide, eta epaile lanetan egin zituzten Leire Belokik, Zigor Leundak eta Amaia Otxotorenak.


Eibarren antxitxiketalari gutxi — Eibar.ORG | Eibarko peoria\nHemen zaude: Hasiera / Blogak / Eibartik / Eibarren antxitxiketalari gutxi\nEibarren antxitxiketalari gutxi\nAsier Sarasua 2005/01/06 00:01\n"Eibarren korrikalari gutxi zegok". Holaxe esan digu gaur gure lankide Josu Azpillagak. Bera azpeitiarra da, eta artikulu bat atera du Uztarria.com webgunean\nHorrela hasten da: "Koadrilakoekin hizketan, lehengo batean: "bai, bai, Azpeitiyen inun baino korrika gehiyo eiten eiten dek, seguru natxiok". Datu batzuk begiratuko nituela esan nion, eta konparaketa egingo nuela".\nDonostiako maratoiko eta Behobia-Donostia lasterketako datuak aztertu ditu, eta ondorio nagusia: Azpeitian, Zarautzen eta Oñatin antxitxiketalari asko dago; Eibarren, Errenterian eta Pasaian oso gutxi. Hementxe datu guztiak (10.000 biztanletik gorako Gipuzkoako herriak):\nHerria eta antxitxiketalariak (º/10000)\nZergaitik ote? Arrazoi posible batzuk botatzen ditu Josuk berak:\nAntxitxiketan egiteko toki aproposa izatea: laua, leku egokiak...\nIzaeraz, "konpetitzeko" zaletasun gehiago edo gutxiago izatea herriak\nHerrian beste gauza batzuk egiteko aukera izatea edo ez\nPertsonairen baten eragina (Azpeitian Diego Garcia)\nArrazoi asko egon daiteke, jakina, eta uste dut herri bakoitzean arrazoi berezi jakin batzuk ere egongo direla. Baina oinarrizkoa hau dela iruditzen zait: herri bakoitzaren egitura sozio-ekonomikoa.\nLankideek ezetz esan didate, baina nire ustez datuak alde ditut:\nHerria Batazbestekoa 0-19 biztanleak 65-100 biztanleak\n1 Azpeitia 82,43 20,1 15,6\n2 Oñati 60,41 18 18,7\n3 Zarautz 57,25 20,4 14,3\n4 Bergara 55,69 17,5 19,2\n5 Beasain 47,9 18,6 16,3\n6 Tolosa 47,8 17,4 19,5\n7 Hernani 47,39 18,2 16,3\n8 Hondarribia 45,64 18,9 14,6\n9 Donostia 43,32 16,9 19,4\n10 Andoain 41,75 16,9 15,9\n11 Lasarte-Oria 41,48 16,2 13\n12 Arrasate 36,19 16,7 17,8\n13 Azkoitia 36,02 18,5 19\n14 Irun 33,74 18,1 16,8\n15 Elgoibar 33,21 15,6 20,6\n16 Zumarraga 32,76 16,9 18,6\n17 Errenteria 27,91 15,5 16,8\n18 Eibar 24,22 14,9 22,4\n19 Pasaia 12,11 15,6 20,8\nDatu estatistikoak Eustatetik hartu ditut. Ez dira oso-oso erabilgarriak, populazioa hiru talde handitan banatzen duelako, eta tarteko multzoa (20-64 urte bittartekoa) oso zabala delako, baina halandabe, nahikoa nire ustez. Garbi agertzen da 20 urtetik beherakoen eta 65 urtetik gorakoen artean, demaseko aldea dagoela herrien artean.\nHerri beharginak eta señoritoen herriak\nZerrendako lehelengo 9 herriak herri ruralak eta turistikoak dira; asko, jauntxo-herriak, señorito askodunak. Gainera, herri gazteak, zahar gutxi eta gazte askodunak. Hiru dira "hain gazte" ez direnak: Oñati, Bergara eta Tolosa. Hain zuzen ere, Gipuzkoako herririk aristokratikoenak, jauntxo-herri historikoak.\nZerrendako azkenengo hamarrak, herri industrialak dira, 1950-1960 inguruan inmigrazio handia eukitakoak, eta normalean zaharragoak. Azkenengo hiruen datuak (Eibar, Errenteria eta Pasaia) oso argigarriak dira.\nAzkoitia da salbuespen bakarra, nire teoriaren arabera goi-goian beharko lukeena. Baina Azkoitiarrek, kontra egitearren, edozer gauza. Baita lasterka egiteari uko egin ere.\nBeasain ere lekuz kanpo dago, beharbada. Industrial samarra, eta señorito gutxikoa (Xabier Mendigurenek egindako deskribapena), goregi dago nire teoriaren arabera. Baina herri gaztea da (Gipuzkoako 4. gazteena), eta oso inguru rurala daukana.\nBeste hainbat faktore ere badaude tartean, jakina, baina pentsatzen dut izaera sozio-ekonomiko horretan dagoela funtsa; arrazoi "extradeportiboak", esaten den moduan.\nHau da, eibartarrak eta errenteriarrak bihargin finak garela, eta zarauztarrak eta azpeitiarrak jiji-jaja-zaleak: jai asko eta lan gutxi.\nHerri bakoitzeko biztanleen batazbesteko soldata ere argigarria litzatekeela uste dut, baina ez dut daturik aurkitu.\nEta Eibarren zer?\nEz nau harritu. Eibar hor behe-behean agertzea espero nuen. Eibartarrok oso onak gara kirol-antolatzaile lanetan: Futbol talde indartsua (ez bakarrik orain, baita lehenago ere), eskubaloi taldea, sekulako izena txirrindularitza lasterketak antolatzen (Arrateko igoera, Euskal bizikleta, Valenciaga...), Astelena frontoia (katedrala)... Horretan oso nota ona.\nBaina kirolariak gara? Ez. Azken 40 urteotan Eibartik irten den ganorazko futbolari bakarra Pizo Gomez izan da; azkenengo pilotaria Migel Gallastegi izan zen (eta aspaldi jubilatu zen), eta munduko bizikleta guztiak egin dituen herrian ez dugu sekula txirrindulari bakar bat izan.\nEibar Euskal Herriko herririk zaharrena\nBehin Eustateko datuak begiratzen hasita, beste herri batzuetako datuak ere begiratu ditut. Ondorioa ez da oso pozgarria izan: Euskal Herriko herririk zaharrena gara. Askogatik, gainera.\nHauek dira 65 urtetik gorako biztanle gehien dituzten herriak (handien artean):\nEta gure mugakideak ere ez dabiltza oso urrun (Ermua izan ezik):\nLagun batek esan dit: orduan, ondorio nagusia zera da, kirola egitea txarra dela, eta horregatik bizi garela hain luze Eibarren. Ba hori.\nGaiak eztabaidarako emanten du, behintzat: -)\nIraupenko eskia egitera zihoan lagun batekin topo egin nuen, kirol zalea da, berbetan hasi eta zerrendan atera den gaia hau aipatu nion ...\nLagunak beste esplikazioa bat proposatu zidan: Eibarren agian antxitxiketa gutxiago egingo da, batez ere lekurik ez dagoelako herri urbano eta aldapatxu honetan (Azpeitia, Zarautz, Hondarribi askoz aproposagoak dira), baina beste kirol batzuek egiten dutenen proportzioa handiagoa da .\nEsate baterako, iraupenko eskian ratio hori ateraz gero, bere ustez Tolosa eta Eibar izango ziren lehenak. Donostian autobus bat betetzen ez zen bitartean Eibartik bi joaten zirela komentatu zidan.\nBeste adibide bat, Eibarren txirrindulari zaletu asko dago, mendiko bizikletan eta karreterakoan dabiltzatenak, proportzioan beste herri batzuetan baino gehiago, bere ustetan.\nEskubaloian gehien jolasten den herriak Irun eta Eibar izango dira seguruenez, Gipuzkoako herri askotan ezagutzen ez den kirola.\nFootballeko talde ugari daude, neskak, gazteak, zaletuak, ...\nMendi lizentzien proportzioa oso handia omen da Eibarren ... Deporra da Gipuzkoa osoko lehen edo bigarrena.\neta beste kirol batzuk izango dira seguruenez\nAdin egitura egiturak izan dezake eragina ratio horretan, baina Asieren azken teoria horrekin ez geunden ados, kasu honetara ezin zela aplikatu behintzat.\nGainera, antxitxiketan egitea kakatiena dela aipatu zuen hirugarren lagun batek, eta inguruan zebilen laugarren batek antxitxiketan egitea, bizikletan ibiltzea edo eskian egitearekin konparatuz, tresneri gutxi behar denez, pobreen kirola zela, ez jauntxoena :-)


Gol faltak markatu dezake – Taxoareko Hitza\nGol faltak markatu dezake\nMallorka-Osasuna (Igandea, 19.15 Iberosta Estadi)| Hamar urte daramatza Osasunak Mallorkaren zelaian irabazi gabe. Estatistikak kontra direla, talde nafarrak azken lau partidetako boladarekin moztu eta igoeraren lehian jarraitzeko hiru puntuak eskuratu beharko ditu Iberostar Estadin. Mallorkaren aurkako partidan, Antonio Otegui eta Javier Flaño hamaikakora itzuliko dira.\nLehenengo sei postuetan sartzeko lehiatik ez urruntzeko Mallorkaren aurka irabaztea ezinbestekoa da. Azken lau neurketetan huts egin ostean, Enrike Martinen taldeak bolada txarra moztu eta, bide batez, Elx-en aurka etxean lortutako puntua ona egin beharko du Iberostar Estadin. Liga erregularra amaitzeko bederatzi neurketa falta direnean, talde asko sartu dira lehenengo sei postuen borrokan: Leganesek eta Alavesek hirugarren sailkatuarekiko bost puntuko aldea dute. Bitartean, beste lau postuekiko borrokarako hamaika talde daude sei punturen baitan. Osasunak, bitartean, lehendabiziko sei postuetatik kanpo aste pare bat eman ditu azken lau neurketetan hiru puntu eskuratu ostean. Talde gorritxoa zazpigarren postuan dago 49 punturekin, Zaragoza bosgarren sailkatuarekin berdinduta eta bigarren postutik zortzi puntutara.\nEtxean lortu ez dena, beraz, etxetik kanpo lortu beharko du Osasunak. Etxetik kanpo lortutako azken emaitzei dagokionez, Sadarretik urrun jokatutako azken hiru neurketetan puntu bakarra baino ez du eskuratu talde nafarrak. Azken aurreko jardunaldian lortu zuen puntu hori, Montilivin, Gironaren aurka huts eta huts berdinduta. Etxetik kanpo lortutako azken garaipena Nuevo Arcangel futbol zelaian lortu zuen, Kordobaren aurka, Berenguerrek azken minutuan lortutako golari esker. Gauzak horrela, gol faltak markatu dezake Mallorkaren aurkako partida. Izan ere, bi taldeei asko kostatzen zaie gola egitea eta hala adierazten dute estatistikek: Osasunak denboraldi osoan 34 gol egin ditu eta 33 jaso. Mallorkak, aldiz, balantze negatiboa du 31 egin eta 37 jaso dituelako jokatu diren 33 jardunaldietan. Hori ez ezik, Osasunak azken hiru partidak hutsean amaitu ditu.\nMallorkaren aurkako partidarako bi aldaketa ia erabakita dauzka Enrike Martinek astean zehar egindako entrenamenduetan erakutsi duenaren arabera: Antonio Otegui eta Javier Flaño hamaikakora itzuliko lirateke Miguel Olavide eta Matej Puckoren ordez, hurrenez hurren. Hori horrela, honako hamaikakoa zelairatuko luke Osasunak igandean: Nauzet; Javier Flaño, Tano, Miguel Flaño,D. Garcia, Oier; Merino, R.Torres, Otegui; Berenguer eta Urko Vera. Dena den, Martinek astean zehar ere atzealdean lauko lerroarekin froga egin du. Froga berezia egin, gainera: atzealdako jokalari guztiak euren artean sokarekin lotuta froga ezberdinak egin ditu, azken lerro horrek mugimendu homogeneoak egin ditzan. Hori ez ezik, Urko Veraren ordez Ninorekin ere proba egin du.\nIberostar Estadin, sendo\nEz da denboraldi hasierako Mallorka berbera. Amerikako Estatu Batuetako NBA ligako Phoenix Sunseko jabeak erosi du Balear Uharteetako taldea eta neguko merkatuan dirua sartu du fitxaketak egiteko: Lago Junior Mirandeseko aurrelari bikaina eta Ortuño Zaragozako lotura lanak egiten zituen jokalaria dira fitxaketetako batzuk.\nSadarren bi eta bat irabazi zuen Osasunak; lehenengo minutuetan lo atera zen Balear Uharteetako taldea eta Enrike Martinen taldeak bi gol sartu zizkion. Dena den, Mallorkarrek partida guztiaren kontrola izan zuten eta aldea berehala murriztea lortu zuten Corominasen gol bati esker. Lehenengo itzulia jaitsiera postuetatik gertu amaitu ondoren, bigarren itzulian behetik gora etorri den taldea da, bereziki etxean emaitza onak lortu dituena. Kasurako, azken aurreko jardunaldian bigarren mailako liderrari, Leganesi, hiru eta huts irabazi zion Mallorkak. Beraz, lehia gogorra dauka Osasunak jardunaldi honetan hiru puntuak eskuratzeko. Lehenengo sei postuetan sartu nahi badu, ordea, hiru puntuak eskuratu beharko ditu geroz eta gehiago estutzen ari den lehian bizirik irauteko. Gol bakar batek erabaki dezake partida.\nLaburpen hitzak Adelante Liga,Bigarren Maila,Mallorca,Osasuna\nPrevious postPodcasta| Mallorca-Osasuna\nNext postEz zuten maila eman


Aste egunak eta hilabeteak (Luzaide) - Mintzoak Gelara\nAste egunak eta hilabeteak\nEuskarazko bertzelako euskarazko aste egunen eta hilabeteen izenak ikastea.\nEgutegi bat egitea.\nAstelehena, asteartea, asteazkena, ortzeguna, ortziralea, “inakoitza” (larunbata) eta igandea. Edo larunbata ere erabiltzen dugu.\nGero, urtarrila, otsaila, martxoa, apirila, maiatza, ekaina, uztaila, agorrila, buruila, urria, azaroa eta abendua.\nHasi baino lehen, euskaraz aste egunak eta hilabeteak nola diren galdetuko diegu ikasleei, horiei erreferentzia egiteko bertze modurik ezagutzen duten.\nJolas modura, bertze erronka hau proposatuko diegu: gai izanen zinateke aste egunak atzekoz aurrera egiteko? Eta hilabeteak?\nGaiari buruzko aurrezagutzak aktibatu ostean, Luzaideri buruz zer dakiten ikusiko dugu:\nZer dakizue Luzaideri buruz?\nAurrezagutzak aktibatu ostean, gelan bideoa proiektatuko dugu.\nBanaka galdera hauei erantzunen diete:\n1- Berriemaleak nola erraten ditu osteguna eta ostirala?\nOrtzeguna eta ortziralea.\n2- Larunbatari nola deitzen dio?\n3- Nola deitu dio abuztuari?\n4- Nola deitu dio irailari?\nBukatzean, ahoz denon artean zuzenduko dugu.\nHilabeteak landuko ditugu lehenbizi. Horretarako, launaka jarrita, berriemaleak zerrendatutako hilabeteen izenak idatziko dituzte eta, hori osatzeko, Zuzeu webguneko Euskaldunon ilargi egutegia sarreran dagoen informazioa baliatuko dute. Ikusiko duten moduan, hilabeteen izenek nekazal munduarekin lotura zuzena dute.\nHelburua Euskal Herrian erabiltzen diren edo erabili izan diren formak ezagutzea denez, izen horiek jasotzeko eta Euskaltzaindiaren Hiztegian euskaraz nola idatzen diren eta onartuak dauden begiratzeko eskatuko diegu:\nUrtarrila: ilbeltz (Nafarroan eta Gipuzkoan), izotzil (Nafarroan)\nOtsaila: zezeil (Bizkaian), barantail (Zuberoan)\nMartxoa: epail (Hegoaldean)\nEkaina: garagarril (Nafarroan eta Gipuzkoan), bagil, arramaiatz (Zuberoan)\nUztaila: garagarril (Bizkaian), garil\nAbuztua: agorril, dagonil\nIraila: buruila (Nafarroan eta Iparraldean)\nAzaroa: hazil (Lapurdin eta Behe Nafarroan), gorotzil (Zaharra)\nZerrenda denon artean ahoz irakurri eta osatuko dugu.\nInguru euskalduna duten ikasleei proposatzen ahal diegu etxean galde dezaten hilabeteei nola deitzen dieten, ikasitako formaren bat ezaguna duten etxean.\nBigarren ariketan, hilabeteak deklinatzean egiten ditugun akatsak zuzendu behar dira, izan ere, kontsonantez bukatzen diren hilabeteak ez dira bokalez bukatzen direnak bezala deklinatzen. Jarraian ageri den ariketan, bikote bakoitzetik zuzena aukeratu behar dute ikasleek:\nUrtarrilan inauteriak ospatuko dituzte Iturenen eta Zubietan.\nUrtarrilean inauteriak ospatuko dituzte Iturenen eta Zubietan.\nOtsailean bazkaria eginen dugu.\nOtsailan bazkaria eginen dugu.\nApirilean oporretan joanen gara.\nApirilan oporretan joanen gara.\nMaiatzan lagunekin asteburu pasa joanen zarete.\nMaiatzean lagunekin asteburu pasa joanen zarete.\nEkainean oporrak hasiko dira.\nEkainan oporrak hasiko dira.\nUztailan sanferminetara joanen gara.\nUztailean sanferminetara joanen gara.\nIrailan ikasturtea hasiko da.\nIrailean ikasturtea hasiko da.\nHirugarren egitekoak asteko egunak lantzea du helburu. Hasteko, berriemaleak aipatutako aste egunen izenak zerrendatuko dituzte eta Euskaltzaindiaren Hiztegian ikusiko dute onartuak dauden euskara baturako.\nOstirala, ortziralea (inakoitz ez da ageri)\nWebgune honetan Euskaldunen ilargi-egutegia izeneko idatzi hagitz interesgarria dago. Erdi aldera, “Euskarazko egun izenen esanahia” izeneko zatia irakurriko dute ikasleek, euskal astearen egunen etimologia edota jatorria ikusteko.\nBertan, halaber, berriemaleak aipatzen duen inakoitz ez, baina Behe Nafarroako irakoitz azaltzen da, nahiz Euskaltzaindiaren Hiztegian ez den horrelako formarik ageri.\nNafarroan eta Lapurdin ortzegun eta ortzirale erabiltzen dira. Bi hitz horiek euskara batuan onartutakoak dira. Hala ere, anitzetan, bigarrena gaizki erabiltzen da, anitzek uste baitute ostegun > ortzegun bezala, ostiral > ortziral dela eta, beraz, ortzirala agertu ohi da karteletan, egutegietan, agendetan, eta abar. Forma hori ez da zuzena, hiztegian garbi adierazten den bezala eta berriemaleak erabiltzen duen bezala idatzi behar baita: ortziralea, ortziralean, ortziraletik…\nIkasitakoa barneratu duten ikusteko, ariketa bat proposatuko diegu:\nJarraian ageri diren esaldietan, zuzenak aukera itzazu. Gogoan izan, multzo bakoitzean bat baino gehiago egon daitekeela ongi:\nBihar, ostirala, azterketa izanen dute 4.Ako ikasleek.\nBihar, ortzirala, azterketa izanen dute 4.Ako ikasleek.\nBihar, ortziralea, azterketa izanen dute 4.Ako ikasleek.\nOrtzegunan Izaskunen urtebetetzea izanen da.\nOrtzegunean Izaskunen urtebetetzea izanen da.\nOstegunean Izaskunen urtebetetzea izanen da.\nOstirala honetan jaialdia ospatuko dugu.\nOstiral honetan jaialdia ospatuko dugu.\nOrtziral honetan jaialdia ospatuko dugu.\nOrtzirale honetan jaialdia ospatuko dugu.\nLarunbata goizean elkartuko gara gaztelaniako lana egiteko.\nLarunbat goizean elkartuko gara gaztelaniako lana egiteko.\nOstiral arratsaldean eta larunbat goizean eskaintza bereziak egonen dira Alde zaharreko dendetan.\nOstiral arratsaldean eta larunbata goizean eskaintza bereziak egonen dira Alde zaharreko dendetan.\nOrtziral arratsaldean eta larunbat goizean eskaintza bereziak egonen dira Alde zaharreko dendetan.\nOrtzirale arratsaldean eta larunbat goizean eskaintza bereziak egonen dira Alde zaharreko dendetan.\nHelburua binaka egutegi bat egitea denez, lehenbizi, denon artean dauden egutegi motei buruz hitz eginen dugu eta gero, binaka paratuta, ezaugarriak erabaki beharko dituzte:\nHorman: Din A4 edo Din A3\nZer argazkiz osatu?\nNorberaren inguruko argazkiekin\nZer egun markatu?\nLagunen eta familiakoen urtebetetze egunak\nZer hilabeterekin hasi?\nIrailarekin, ikasturteko egutegia egiteko.\nUrtarrilarekin, urte berriarekin\nPortada eta hilabete bakoitzeko bat\nBakarra, bertan hilabete guztiekin\nHori erabaki eta gero, eskuz edo programaren bat erabiliz eginen duten erabakiko dute. Ondotik, zein hilabete eta zein aste izen paratuko dioten erabakiko dute, bizi diren edo lotura duten eskualdearen arabera bata edo bertzea aukeratuko baitute.\nBukatzeko, egutegiak egiteari ekinen diote.


09 « martxoa « 2018 « Prentsa oharrak\nKategoriak: Deialdiak — Komunikazio Zerbitzua / Servicio de Comunicación — 9 martxoa 2018 17:00\nPrentsaurrekoa. Free-to-play bideojokoen bizkortzailearen inguruko lehen campusa aurkeztea\nParte hartzaileak. Vitoria-Gasteizko alkate Gorka Urtaran; Eusko Jaurlaritzako Kultura sailburu Bingen Zupiria; Arabako diputatu nagusi Ramiro González; eta Vitoria-Gasteizko F2P Campuseko koordinatzaile Jon Beltrán de Heredia\nEguna. Astelehena, martxoak 12\nTokia. Artiumgo auditorioa\nPrentsaurrekoa. Hiri Baratzeen inguruko hainbat ekimen aurkeztea\nParte hartzaileak. Ingurumenaren eta Espazio Publikoaren zinegotzi Iñaki Prusilla; eta Ingurugiro Gaietarako Ikastegiko teknikari Jesús Mesanza\nMiniature Pintxos Congress inauguratzea\nParte hartzailek. Vitoria-Gasteizko alkate Gorka Urtaran; Arabako diputatu nagusi Ramiro González; eta Turismo, Merkataritza eta Kontsumo kontseilari Alfredo Retortillo\nTokia. Europa Jauregia, Maria de Maeztu auditorioa\nPrentsaurrekoa. Luis Aramburu Udal Musika Eskolako 25. urteurreneko kontzertua aurkeztea\nParte hartzaileak. Zinegotzi eta Musika Eskolako presidente Estibaliz Canto; Luis Aramburu Udal Musika Eskolako zuzendari Paco Galve; Udal Folklore Akademiako zerbitzuburu Roberto Álvarez; Udal Musika Bandako zuzendari laguntzaile Iker Olazabal; José Uruñuela Musika Kontserbatorioko zuzendari Carmen Tercero; eta Arte eta Lanbide Eskolako irakasle Juan Arrosagaray\nEnpleguaren eta Garapen Ekonomiko Iraunkorraren zinegotzi Nerea Melgosak parte hartuko du Miniature Pintxos V. Biltzarraren sari banaketan, 19:00etan, Abastos Fundazioaren sukalde aretoan.\nLarunbata, martxoak 10\nTerrorismoaren Biktimen Europako Eguna dela eta, alkate Gorka Urtaranek eta alkateorde Peio López de Munainek parte hartuko dute Eusko Jaurlaritzak 10:30ean, Bilboko Indautxu plazan deitu duen elkarretaratzean.\nEnpleguaren eta Garapen Ekonomiko Iraunkorraren zinegotzi Nerea Melgosa egun osoan egingo den Miniature Kids saioan izango da 10:45ean, Iradier Arenan.\nNazioarteko Emakumeen Eguna dela eta, Berdintasun zinegotzi Jaione Agirrek eta Partaidetzaren eta Gizarte Etxeen zinegotzi Isabel Martínezek parte hartuko dute Arabako Foru Aldundiak antolatu duen ekitaldian 12:00etan, Artium museoan.\nEnpleguaren eta Garapen Ekonomiko Iraunkorraren zinegotzi Nerea Melgosa Nazioarte mailako Irudika Ilustrazio Topaketa Profesionaleko irabazleekin, Raisa Álava eta Fernando Vázquez, elkartuko da 19:00etan, Zuloa liburudendan.\nGasteizko zarataren mapa estrategikoa onetsi da\nUdal gobernuak Gasteizko Zarataren Mapa Estrategiko berria onetsi du gaur. Zarata kutsadura mota garrantzitsua dela jotzen da, eta bizi-kalitate eskasaren adierazlea, beraz, beharrezkoak dira neurtu eta kontrolatzeko neurriak. Mapak dauden zarata mailak aztertu eta kutsadura akustikoaren iturriei buruzko informazioa ematen du, ingurumen-kutsaduraren iturriak kontuan hartuz. Bestetik, datu horiek ekintza plan bat lantzeko balioko dute, hirian kalitate akustikoa hobetzeko eta, horrenbestez, herritarren bizi-kalitatea hobetzeko hartu behar diren neurriak ezartzearren.\nKutsadura akustikoari buruzko euskal legediaren arabera udalerriek dute eskumena beren lurralde-eremuko zarata mapak landu, onetsi eta berrikusteko eta jendaurrean jartzeko. Gasteizko Udalak, ingurumen alorreko politika aplikatuz, hiriko zarata mapak landu zituen 1998, 2003 eta 2005ean. Azkena 2012koa zen. Mapa bost urtean behin berrikusi behar denez, Udalak lan hori egin eta jendaurrean jarri du, baina ez da alegaziorik aurkeztu. Udal gobernuak mapa eguneratua onetsi du gaur.\nAgiriaren arabera, kutsadura akustikoak eragindako herritarren kopurua % 23tik % 10era jaitsi da 2012tik. Dena dela, Gorka Urtaran alkateak azaldu duenez, “oraindik 23.000 pertsonak jasaten dute gomendatutakoaren gaineko kutsadura akustikoa”. Legeari jarraituz, zarataren mapak ez du gaueko aisialdiak sortutako zarataren neurketarik jasotzen. Hala ere, Udala Erdi Aroko hiriguneko gaueko aisialdiari buruzko azterketa egiten ari da, arazo gehien sortzen diren lekuak zehazteko, eta datozen asteetan ezagutaraziko da. Gorka Urtaranek iragarri du, halaber, Erdi Aroko hirigunean auzokoen atsedena eta gaueko aisialdia bateratzeko plan bat kontratatzeko bidean dela Udala. Horrekin batera, kontzientziazio-kanpaina egingo da.\nUdal gobernuak 200.000 metro koadro berdegune ganaduarentzako bazkatzat baliatzeko aukera emango du, belarra moztearen truke\nUdalak deialdi bat onetsi du orain arte baliabide propioekin segatzen zen hainbat berdegunetako belarra aprobetxatzeko enkantea egiteko\n“Oso garrantzitsua da gai hau, berdeguneen kudeaketaren inguruko filosofia berri bati hasiera ematen diolako”, esan du Gasteizko alkate Gorka Urtaranek.\nGasteizko alkate Gorka Urtaranek gaur goizean iragarri duenez, Udalak ia 200.000 metro koadro berdeguneko belarra ganaduarentzako bazkatzat baliatzeko aukera emango du, sega-lanen truke. Udal gobernuak, Tokiko Gobernu Batzarrean bilduta, udalerriko hainbat lursailetako belarra aprobetxatzeko jabari publikoaren erabilera berezirako lizentziak esleitzeko deialdia onetsi du. Deialdi publikoa egin eta enkante bidez esleituko da, eta esleipendunek lursailetako belarra moztu eta beretzat hartu ahalko dute.\nHiru multzo aterako dira lehiaketara, orain arte urtean behin segatzen ziren berdeguneei dagozkienak. Moztutako belarra udal mintegira eramaten zen, konpostatzeko. Gasteizko alkateak iragarri duen ekimenaren bitartez, “denok irabazten dugu. Abeltzainek, bazkarako belarra lortu ahal dutelako. Gogoan izan behar da belar hori mantentzeko produktu kimikorik erabili ez den berdeguneetan hazten dela. Eta Udalak ere irabazten du, segetarako erabiltzen genuen diru-kopurua beste inguru batzuetan mantentzea indartzeko erabili ahal delako”, azaldu du Gorka Urtaranek. “Gainera, ‘green’ izaera argia duen ekimena da, tokiko nekazaritza eta abeltzaintza sustatzearekin eta lehen sektoreari laguntzearekin bat datorrena”.\nHiru multzoak eskaintzarik onena egiten duenari esleituko zaizkio, eta inolaz ere ezingo zaio besteri saldu mozten den belarra. Multzo hauek izango dira:\nGoikoberaza kaleko berdegunea. Espaloiaren eta errepide-bazterreko eremuaren arteko zona. Sekuoia landaketa bat dago lursail horretan, eta, beraz, kontuan izan beharko da hori, belarra moztean. Azalera, gutxi gorabehera: 66.000 m2\nElorriaga, Viena kaleko ezponda: 26.243 m2\nZadorraren kanaleko ur handien ubidea, Gamarran: 31.738 m2\nMULTZOA: ZABALGANA, ZADORRA\nLezeako landak, Zuhatzu: 17.539 m2\nZadorraren ezkerraldea, Atxa —Ortuna—: 14.118 m2\nZadorraren ezkerraldea, Krispiña: 39.096 m2\nGasteizek 280.000 euro lortu ditu Europako bi diru-laguntzaren bidez hiri-mugikortasun iraunkorreko proiektu berritzaileak garatzeko\nGasteizek hiri-mugikortasun iraunkorreko bi programa berritzaile europarretan hartuko du parte, eta 280.000 euroko diru-laguntza jasoko du hori dela eta. “Horizontea 2020” programan hautatutako bi proposamen dira. Proiektuak irailean abiaraziko dira, eta hiru urtez garatuko.\nKategoriak: Sailkatu gabea — Komunikazio Zerbitzua / Servicio de Comunicación — 11:45\n70.000 euroko aurrekontua, 2017an 55 enpresa-proiektu sustatu zituen ekimen baterako\n“Sarri askotan, ekintzailetza oztopo-lasterketa izaten ohi da. Beka hauen bitartez, Udalak lasterketa horretako lehen langa gainditzen lagundu du, alegia, enpresa-proiektu bat egoki diseinatzeko baliabide eta denbora eza. Ekintzaileentzako bekek oinarri sendoa ematen diete enpresa-ideiei, hortik aurrea haz daitezen. Ideia horiek proiektu bihurtzen dira, eta gero enpresa finkatu gure ehun ekonomikoan; guri enpresa horiek babestu eta sustatzeko zeregina dagokigu”, esan du Gorka Urtaran alkateak.\nGazteek gazteentzako landutako sorkuntza proiektuak saritzen ditu lehiaketak, laguntza tekniko eta/edo ekonomikoa emanez\nProposamenak aurkezteko epea maiatzaren 7an amaituko da\nUdal gobernuak “Haziak 2018” ideia gazteen lehiaketaren oinarriak onetsi ditu gaur; aurten sostengu teknikoa eta 22.000 euro jarriko dira hiriko gazteek gazteentzat landutako proiektuei laguntzeko.\nGasteizek bi “buggy” elektriko estreinatu ditu, Eraztun Berdeko parkeetan bisitak errazago egiteko\nGasteizko Udalak “buggy” motako bi ibilgailu berri estreinatu ditu egunotan, Ingurugiro Gaietarako Ikastegiaren bidez erositakoak. Eraztun Berdea ezagutu nahi duten pertsonei bisita erraztea da ibilgailu berrien helburua, eta Salburuan zein Olarizuko lorategi botanikoan emango dute zerbitzu. “Ibilgailuak oso ongi moldatzen zaizkio inguruari, oso isilak dira, eta gure zerbitzu turistikoak eta ondarearen interpretazioa sustatzeko balioko dute”, azaldu du Ingurumenaren eta Espazio Publikoaren zinegotzi eta IGIko lehendakari Iñaki Prusilla; gaur goizean probatu ditu ibilgailuak, Atariko koordinatzaile Gorka Belamendiarekin batera.\nInterpretazioz lagundutako zirkuituak eskaini nahi dira ‘buggy’ ibilgailuen bitartez, zaratarik eta gas kutsatzaileen emisiorik sortzen ez dutenez Eraztun Berdeko leku esanguratsuetatik zirkulatu ahal baitute; hain zuzen ere, ikasturte honetan 25 urte beteko ditu Eraztun Berdeak. Sei pertsona sar daitezke, eta propultsio elektrikoko sistema eta bateria-motorra dituzte.\nOrain, Ataria interpretazio zentroak bost motatako bisita gidatuak ditu: oinez, bizikletaz, buggyz, scooterrez (mugikortasun murriztuko pertsonentzat), eta enpresentzako bisitak. Gainera, bisitak euskaraz, gaztelaniaz eta ingelesez eskaintzen dira. ‘Buggy’ bidezko bisitetan 2-5 pertsonak hartu ahal dute parte; ordu eta erdi irauten dute, eta prezioa pertsonako 10 euro da. Salburuko parkeko ingurune ezberdinetatik doa ibilbidea, bertako hegaztiak, landaretza eta fauna ezagutzeko: aintzirak, bideak eta behatokia.


GHK-k helegitea jarriko dio Errazkin eta Intxaurrandieta errugabetu dituen epaiari - Urola Kostako Hitza : Urola Kostako Hitza\nGaur egin dute ez-ohiko batzarra GHK-ko kideek, eta PSE-EEren eta EAJren aldeko bozekin (%55,6) onartu dute Espainiako Kontu Auzitegian helegitea aurkeztea. Erabakiak berarengan eta bere familiarengan izan dezakeen eraginaz ohartarazi du Intxaurrandietak batzarrean, nahiz eta ez den GHK-ko kide gaur egun. EH Bilduko ordezkariek agerraldia egin dute batzarra hasi aurretik, eta horiek azaldu dutenez, "ulertezina" izateaz gain, "arduragabekeria politikoa" da mendekuaren bidea hartu izana.\nGipuzkoako Hondakinen Kontsortzioak (GHK) helegitea jarriko dio Iñaki Errazkin Ingurumen diputatu ohia eta Ainhoa Intxaurrandieta GHK-ko presidente ohia errugabetu zituen Espainiako Kontu Auzitegiaren epaiari. Gaur, astelehena, egin dute ez-ohiko batzarra GHK-ko ordezkariek, eta PSE-EEko eta EAJko kideek errekurtsoa aurkeztearen aldeko boza eman dute –botoen %55,6 osatzen dute horiek–; kontra bozkatu dute batzarrean izan diren ordezkarien %10,2k. Helegitea Espainiako Kontu Auzitegian bertan aurkeztuko dute.\nErabakiak berarengan eta bere familiarengan izan dezakeen eraginaz ohartarazi du Intxaurrandietak; izan ere, hark hitza hartu du gaurko batzarrean, nahiz eta egun ez den GHK-ko kide. Jose Ignacio Asensio GHK-ko lehendakariaren arabera, epaiak ez ditu aintzat hartu sistema judizialeko organo gorenak, hala nola EAEko Auzitegi Nagusia. Izan ere, Asensiok azaldu duenez, auzitegi horrek eman zuen epaian “argi” azaldu zuen “botere desbideraketa” egin zutela GHK-ren aurreko agintariek: “Horrek erraustegia kudeatzen zuen sozietatean “milioietako galera” eragin zuen eta Gipuzkoako herritarrek egin behar izan diote galera horri aurre”.\nEH Bilduko ordezkariek agerraldia egin dute batzarra hasi aurretik, eta horiek azaldu dutenez, “ulertezina” izateaz gain, “arduragabekeria politikoa” da mendekuaren bidea hartu izana, Kontu Auzitegiaren epaiak guztiz baztertzen baititu Errazkinen eta Intxaurrandietaren aurkako akusazioak. “Akordioaren eta eztabaidaren bidea baztertu eta mendekuaren eta gatazkaren bidea aukeratu dute. Epaia irakurri duen edonor jabetuko da hau guztia zentzugabea dela”. EH Bilduko kideak Intxaurrandietarekin elkartu dira gaur goizean (argazkia), eta batzarrean parte hartu duten ordezkarien artean izan dira Eneko Etxeberria Azpeitiko alkatea, Xebero Agirretxe Errezilgo alkatea eta Mikel Goenaga Zarauzko Udaleko zinegotzia.\nEH Bildu koalizioa Gipuzkoako Foru Aldundiko agintean zela, GHK-k bertan behera utzi zuen Zubietan errauste planta eraikitzeko aurreko legealditik martxan zen kontratua; EH Bilduk jakinarazi zuen kalte-ordainak itundu zituela enpresa eraikitzaileekin —8,2 milioi ordaindu zizkion kontsortzioak adjudikazioa zuen enpresa taldeari—. 2013an Zubietako erraustegiaren lanak gelditzeak “eragindako kalte ekonomikoa” beren gain har zezaten nahi zuten GHKren gaur egungo buruek, hau da, 40 milioi euro baino gehiagoko zigorra eskatzen zuen akusazioak Errazkinentzat eta Intxaurrandietarentzat, eta EAJren eta PSE-EEren aldeko bozekin eraman zituen GHK-k Errazkin eta Intxaurrandieta auzitara.\nDena den, joan zen urriaren 10ean jakinarazi zuen Espainiako Kontu Auzitegiak bi auzipetuen aldeko ebazpena. Apirilaren 12an epaitu zituzten bi lagunak Madrilen, eta Errazkini eta Intxaurrandietari arrazoia eman zien epaitegiak. Izan ere, auzitegiak ontzat eman ditu EH Bilduko agintari ohien argudioak, eta errugabetu egin ditu erraustegi plantaren proiektua bertan behera uzteagatik leporatzen zitzaizkien kontabilitate erantzukizunetatik. Auzitegiak ebatzi zuen erraustegiaren proiektua “gaindimentsionatuta” zegoela. Gainera, epaian jasota dagoenez, erraustegia gelditzeko hartutako erabakiak onura ekarri zion Gipuzkoari, proiektua martxan jartzeak kalte ekonomiko handiagoa eragingo zuelako.


1. Sarrera | Euskal Autonomia Erkidegoko Lehiakortasuna txostena 2018\nLurralde lehiakortasunaren analisia garrantzitsua da gizarte eta ekonomia garapenari lagunduko dioten politika egokienak identifikatu eta abian jartzeko. Merkatu globaletan enpresak, eta ez lurraldeak, lehiatzen diren arren, enpresa horien kokaleku diren herrialdeek, eskualdeek eta hiri edo udalerriek enpresei beren lehiatzeko gaitasunean eragiten duten elementuetako asko ematen dizkiete. Hain zuzen ere, enpresen eta ingurunearen arteko elkarreraginak sortzen du berrikuntza, aberastasuna eta, azken batean, ongizatea. Euskal Autonomia Erkidegoko lehiakortasunaren analisi honen helburua da ulertzea zerk baldintzatzen duen bertan kokatuta dauden enpresen lehiatzeko eraginkortasuna, horrela, ekonomia eta gizarte balioa sortzeko. Lehiakortasuna, hortaz, ez da helburua, baizik eta herritarren ongizatea lortzeko bitarteko bat, bai eta Nazio Batuek erabakitako eta Eusko Jaurlaritzak bere egindako Garapen Iraunkorreko Helburuak lortzeko palanka gako bat ere.\nLehiakortasunaren diagnostikorako esparruak gizarte eta ekonomia elementuak hartzen ditu kontuan\nGizarte eta ekonomia elementu esanguratsuenen bateratze hori 1 Irudian jasotzen da. Hain zuzen ere, lehiakortasunari buruzko diagnostiko hau esparru horren arabera egituratu dugu. Esparrua Orkestrak garatu zuen, European Cluster Observatory proiektuaren barruan. Eta Orkestrak Euskal Autonomia Erkidegoko lehiakortasunari buruz 2011z geroztik egin dituen Txostenetan erabili da. Era berean, beste lurralde batzuetako lehiakortasuna aztertzeko ere egokitu da. Irudian ikus daitekeen bezala, esparrua lau mailatan antolatzen da, eta maila horietan kokatzen dira lurraldearen lehiakortasuna baldintzatzen duten faktoreak.\n1 Irudia. Eskualdeko lehiakortasun esparrua.\nMaila gorenean azken helburuakjasotzen dira, herritarren ongizateari dagokionez, lortu nahi diren emaitza adierazleak. Horien artean daude adierazle ekonomikoak, esate baterako, biztanleko errenta, baina baita beste elementu zabalago batzuk ere, gizarte kohesioarekin lotutakoak.\nOndoren, bitarteko emaitzen adierazleak azaltzen dira. Ez dira eskualdeak lortu nahi dituen azken xedeak, baina garrantzitsuak dira azken emaitza horiek lortzeko. Enpleguari, produktibitateari, berrikuntzari eta kanpo merkataritzari lotutako adierazleak daude horien artean.\nLehiakortasunaren baldintzatzaileetan izan dezakete eraginik argiena politikek\nHirugarren mailan lehiakortasunaren baldintzatzaileak daude, hau da, goragoko bi mailetako emaitzetan eragina duten elementuak. Maila honek garrantzi berezia du, elementu horiengan izan baitezakete eraginik argiena politikek. Baldintzatzaileak hiru kategoriatan biltzen dira: enpresen portaeraren ingurukoak; lurraldearen espezializazioaren eta klusterren ingurukoak; eta enpresa ingurunearen kalitatearen ingurukoak. Azken kategoria horretan jasotzen dira Porterren diamantearen (1990) ardatzetako hiruri lotutako alderdiak: lurraldeko ekoizpen ‘faktoreen’ kalitatea, lurraldean dagoen ‘eskaria’ eta enpresen ‘estrategia eta aurkakotasuneko testuingurua’.\nAzkenik, esparruaren oinean, oinarriek lurraldeko hainbat ezaugarri biltzen dituzte, lehiakortasunean eragina dutenak, baina, epe ertainera behinik behin, emantzat hartu behar ditugunak (lurraldearen kokapena, natur baliabideak, eskualdearen tamaina, erakundeak...).\nDiagnostikoak erakutsiko du zein den adierazle bakoitzaren balioa, Europan eskualde mailan datuak eskuragarri dauden azken urterako. Gainera, aurreko urtearekin alderatuta izan duen bilakaera ere azalduko dugu, adierazleak bilakaera positiboa edo negatiboa duen jakin ahal izateko. Nolanahi ere, adierazleen bilakaera joera globalen ondorio izan daiteke. Horregatik, garrantzitsua da analisi alderatu bat egitea. Aurreko txostenetan egin genuen bezala, Euskal Autonomia Erkidegoaren kokapen erlatiboa alderatu dugu, beste lurralde batzuekin: Europar Batasuneko 218 eskualdeen multzoa (EB-28); Espainiako 19 autonomia eta hiri autonomoak; eta EAEk eta antzeko egiturazko ezaugarriak dituzten erreferentziazko 30 eskualdeek osatutako taldea.\nEskualdeak dira alderapenerako elementu nagusia, herrialdeak baino unitate egokiagoak direla uste baita. Baina desabantaila bat dute: Europan, behintzat, datuak beranduago eguneratzen dira. Arrazoi horregatik, EAErako datu berriagorik baldin badago, erantsi egin ditugu EAEren bilakaera Europako batezbestekoarekin, Espainiarekin eta Alemaniarekin (herrialde aurreratuenetako bat) alderatzeko grafikoetan.\nEAE antzeko egiturazko ezaugarriak dituzten erreferentziazko 30 eskualderekin alderatzen da\nEAErako erreferentziazko 30 eskualdeak 1 mapan erakutsi ditugu, EAEtik bereizten dituen distantziaren arabera ordenatuta. Aurreko txostenekiko desberdintasunen bat dago, eskualde horiek identifikatzeko metodologia eguneratu dugulako. Eskualde horiek identifikatzeko, esparru analitikoaren oinarrian eta espezializazioko osagaietan dauden elementuak hartu ditugu. Elementu horiek ez dira ez txarrak eta ez onak per se, baina bitarteko emaitzak eta azken emaitzak baldintzatzen dituzte, eta epe luzera aldatzeko zailak dira, berezko ezaugarriak edo prozesu historiko luzeen emaitza direlako. Horrenbestez, besteengandik ikasi nahi badugu, zentzua du antzeko ezaugarriak dituzten eskualdeekin alderatzeak. Izan ere, enpresa portaera edo ingurune egoki bat garatzeko ahalegin berberek emaitza oso desberdinak izango lituzkete oso eskualde desberdinetan. EAEk egiturazko elementu horietan dituen ezaugarriak Txosten honen 5. atalean aurkezten dira.\n1 Mapa. EAEren antzeko egiturazko ezaugarriak dituzten erreferentziazko eskualdeak.\nAurrekoa Laburpen exekutiboa\nHurrengoa 2. Azken emaitzak\nErlazio horien inguruko azterketa berrienen bilduma bat ikus daiteke hurrengo lanean: Huggins, R. eta Thompson, P. (ed.) (2017): Handbook of Regions and Competitiveness: Contemporary Theories and Perspectives on Economic Development. Cheltenham, UK: Edward Elgar.\nIkus: Eusko Jaurlaritza (2018). Euskadi Basque Country 2030 Agenda.\nMetodologiari buruzko xehetasunak jakiteko, ikus Txostenarekin batera egin dugun txosten teknikoa.


Nor zen Paul Panda Farnana? - Afrikhepri Fundazioa\nPaul Panda Farnana (bere izen osoa Paul Panda Farnana M'fumu, urtean jaioa) 1888 Nzemba gertu Banana, bertako herri honetan hil zen 12 mai 1930) agronomista eta nazionalista da Kongoko.\nPaul Panda Farnanaren izenak historia markatu zuen Kongoko Errepublika Demokratikoa arrazoi askorengatik: Kongo izan zen goi mailako ikasketak burutu zituen lehenengoan BelgikanFrantzian. Batik bat izan zen belgikarrek jarritako metodo kolonialak birulentziaz salatu zituen Kongoko lehen nazionalista. Esan zuen, adibidez, hezkuntza laikoa orokortzea eta Kongokoak Metropoliko unibertsitateetara sartzea. Gainera, bere herrikideek koloniako erabaki organoetan parte hartzeko eta exekutiboen afrikarizazioaren alde egin zuen.\nAktibista aktiboa ere izan zen Pan-Africanism eta lagundu Paul Otlet (Interneteko aitetako bat), Henri La Fontaine (Otleten laguntzailea eta Bakearen Nobel Saria 1913 in) WEB DuBoisEta Blaise Diagne Paul Pan Afleten eta Henri La Fontaineren ideal internazionalista eta bakezaleak bereganatu zituen Bigarren Kongresu Panafrikarraren antolaketan, Palais Mondial-en, Bruselan 1921eko irailean.\nBruselan Kongoko Belgikako bozeramailea izan nahi zuen eta bere garaiko prentsan artikuluak biderkatu zituen. 1919an, Union Congolaise sortu zuen (Kongoko arrazaren elkar laguntzarako eta garapen moralerako elkartea), kongotarrek Belgikako lurretan hasitako irabazi asmorik gabeko elkarterik zaharrena. Erakunde honen helburuetako bat, eta, aldi berean, idazkari nagusia eta ohorezko presidentea zen, Kongoko beteranoen eskubideak defendatzea zen. Mundu Gerra zein zen. Elkarte honek hainbat alditan eskatu zuen monumentu bat eraikitzeko "soldadu ezezaguna Kongokoa ”Belgikak Afrikan bere banderapean borrokatu zuten Kongoko soldaduekiko zorra markatzeko. TaboraEtan Kamerunen) eta Frantziako metropolietan. Monumentu bat otoitz Kongoko borrokalarien omenez Indar publikoa azkenean eraikiko da Schaerbeek, plaza François Riga eta 1970-n inauguratua, Panda hil ondorengo 40 urteak.\n1888: Paul Panda Farnanaren jaiotza Nzemban, gertu Moanda batean Behe Kongoko.\n1900: Panda iritsi zen Belgikara apirilaren 25ean, Derscheid tenientea lagun zuelaBia bidalketa batean Katanga. Bigarren Hezkuntzako ikasketak Athénée d'Ixelles-en hasi zituen.\n1904: urrian, Vilvoorde baratzezaintza eta nekazaritza eskolan sartzeko proba gainditzen du.\n1907: Panda tituludunak bereizketa altuena dutenak; labore tropikalen espezialitatearekin "gaitasun ziurtagiria" ere lortzen du.\n1908: bere prestakuntza osatzeko gogoz, Panda-k ohiko ikasle gisa eman zuen izena Nekazaritza Tropikaleko Goi Mailako Eskolan Nogent-sur-Marne. Ikasketak amaitzean, "Ikasketen ziurtagiria" lortzen du. -Ko merkataritza eta kontsulako ikastetxean Mons, ingelesaren ezagutzan sakontzen du.\n1909: Panda Ministerio Kolonialak kontratatzen du "Hirugarren mailako laborantza liderra" gisa. Hona iritsitakoan Boma June 21 zuen izendatu Ealako Lorategi Botanikoa gertu Coquilathville, non ikastaro teorikoak ere irakasten ditu.\n1911: bere epea amaituta, Panda-k abiatuko du SS Brusselsville, Ekainak 21. Belgikara iristean, "zerbitzu izarra" bereizketa jaso zuen. Urte bereko abenduan Kongora bueltan, Geltokiko zuzendari izendatu zuten Kalamu, bertan, bereziki, bertan gordetako herbario aleak bilduko ditu Belgikako Lorategi Botanikoa.\n1914: gerra hasi zen Panda Belgikan gelditzen den bitartean. "Kongoko Boluntarioen Kidegoan" sartu zen. Beste bi kongotarrek keinu bera egiten dute: Joseph Adipanga eta Albert Kudjabo. Hirurak preso hartuko dituzte alemanek. Joseph Adipangak ihes egitea lortzen duen bitartean, Paul Panda eta Kudjabo Albert gatibu jarraitzen dute gerra amaitu arte. 6ko abenduaren 1916an Alemaniako Soltau gerrako presoen esparruan aurkitu ziren eta 24ko martxoaren 1917an banandu ziren berriro. Gerrako presoen esparruetan, Senegaleko fusilariak norentzat idazle publiko gisa jokatzen du. Horren bidez, harremanetan jartzen da Blaise Diagne, Legebiltzarkidea Senegal.\n1919: askatua, Panda Belgikara itzultzen da eta berak hala eskatuta kaleratzea lortzen du norberaren erosotasunagatik. Otsailean, Pariseko I. Panafrikar Kongresuan parte hartu zuen, Blaise Diagne Frantziako gobernuko kideak eta WEB Du Bois soziologo afroamerikarrak eta NAACPeko (National Association for the Advancement) buruarekin batera antolatuta. koloretako Jendeak). Azaroan, bere herrikideekin (Joseph Adipanga eta Albert Kudjabo barne) sortu zuen Union Congolaise, "Kongoko arrazaren erliebearen eta garapen moral eta intelektualaren gizartea". Babes handiko azpian jartzen da Louis Franck, Kolonietako ministro liberala etaEmile Vandervelde, Sozialista eta Justizia ministroa.\n1920: Pandak esku hartu zuen Senatuko lehen bilkura kolonial nazionalaren (18ko irailaren 20tik 1920ra) plataforman. Bere ekarpena are gehiago nabaritzen da, kolonialitateekin: eliztarrekin eta zibilekin hitz egitera gonbidatutako kongotar bakarra delako. Kongresu horretan ezagutu zuen Pandak Stefano Kaoze abadea, orduko Roelens monsinorreko idazkaria, Haut-Kongoko bikario apostolikoa. Elkar ezagutzeko denbora hartzen duten bi gizonek elkar estimatzen dute eta Pandak adostasuna adierazten du kongokoek erabakiak hartzeko organoetan nahi duten parte hartzeari buruz.\n1921: Bigarren Pan-Afrikako Kongresua txandaka antolatu zen Londresen eta Bruselan. Panda Kongresuko bulegoan dago, Blaise Diagne, WEB Du Bois, Paul Otlet eta Jessie Fauset andereñoarekin batera. Irailaren 11n, Paul Pandak "Kongo ibaiaren ertzean zibilizazio beltzaren historia" hitzaldia emango du. Horrez gain, diplomazia beltzak Afrikan izandako alemanen jabetzetan gauzatutako aginduak administratzeko ardura duten nazioarteko batzordeetan egon daitezen nahi du. Kongoko Batasuneko kideek hala eskatuta, Paul Pandak urratsak egin zituen Koloniako Ministerioarekin, bere herrikideen erabilerarako ikastaroak antolatzeko. Horrela, Belgikako agintariek diruz lagundutako Kongoko ikastaroak zabalik daude Bruselan, Charleroin eta Marchianen. Pandak berak ikasgai batzuk ematen ditu agintariek behar bezala izendatutako irakasleekin batera. Sedizioa leporatuta, katekista Simon Kimbangu heriotzera kondenatuta dago. Bere zigorra bizi osorako kartzela zigorrera aldatu da; Katangara erbesteratu zuten, eta 1951an hil zen arte egon zen preso. Louis Franck ministroaren bidez, bereziki, Panda aritu zen agintari kolonialak konbentzitzen zigortutakoari heriotza zigorra ez ziezaioten aplikatzeko. Kimbangu are gehiago gaitzesten dute zenbait kolonek, haren dizipulutzat jotzen baitute Marcus Garvey. Polemika bortitz batek Paul Panda kontrajartzen dio Avenir Colonial Belge-ko erredakzio taldeari, kolonial kontserbadoreenen ahotsa.\n1925: "Mendebaldeko birsortzeak" ale berezi bat eskaini zion Kongoko arte eta ofizioei. Panda inplikatuta dago eta bere herrialdeko artisautzaren etorkizunaz eta artearen inguruko gaiei buruz hitz egiten du. Europak bere museoak hornitzea ahalbidetu duen arpilaketa salatu du eta kolonizazioak bandalismo "arrazionalizatua" baino gehiago edo gutxiago direla esan du.\n1929: Panda Kongora itzultzea; bere sorterrira itzultzen da; eskola eta kapera bat jarri zituen bertan, bere patroiari eskainitakoa.\n1930: Paul Panda Farnana hil zen maiatzaren 12an bere jaioterrian, 41 urte zituela. Bruselan, Kongoko Batasuna meza ospatzen ari daCambreko Abadia.\nPaul Panda Farnanaren aurpegiak: nazionalista, pan-afrikarra, intelektual konprometitua\n3 berri 10,00 € -tik aurrera\n3 erabiltzen dira 19,65 € -tik aurrera\nErosi 10,00 €\nAzken eguneratzea 22ko azaroaren 2020ean, 2:34\nWatch Betrayal of State (2017)\nPediatra batek haurrentzako oihua lasaitzeko metodo iraultzailea erakusten du\nAfrikako zortzi zauriak


“Gure wakepark-ak wakeboard, paddle surf eta yoga praktikatzeko leku perfektua da” - Up Euskadi\nHASIERA / Berriak eta artikuluak / “Gure wakepark-ak wakeboard, paddle surf eta yoga praktikatzeko leku perfektua da”\nEuskadik dagoeneko wakepark propioa izateaz harro senti daiteke, Alemania, Frantzia edo Erresuma Batua bezalako herrialdeek bezala. Gatikan kokatuta, Lakuetxe garagardotegi zaharreko laku artifizialean, Butroeko gaztelutik oso gertu, uretako kirol zaleei wakeboard (uretako eskia) bezalako modalitate batez gozatzeko aukera ederra emango die, honetaz gain, paddle-surfaz eta yoga praktikatu ahal izango da bertan. Josi Lekandarekin solasean egongo gara, proiketuaren haren ‘alma materrra’ eta sustatzaile Nagusia dena.\nJosi, imajinatzen dugu proiektu honen atzean natura kirol nautikoekiko grina handia dagoela …\nHalaxe da, nire bizitza itsasoa izan da beti. 21 urte bete arte errugbian jokatu nuen, baina gero munduan zehar ibili naiz, Bilboko Portuan lan egiten nuen bitartean. Mexiko bisitatu dut, Hego Amerika osoa… Gainera, surf gida bat itzuli dut ingelesetik gaztelaniara. Gero, snowboarekin zaletasuna piztu zitzaidan eta kirol honi buruzko beste "Michelin" gida bat egin nuen.. Egia esateko, mota guztietako uretako kirolak egin ditut.\nNola jaio zen proiektu hau sortzeko ideia?\nTxinara surf txapelketa batez gozatzeko egin nuen bidaia batean jaio zen. Han, marka baten ordezkari zen pertsona bat ezagutu nuen, eta honek Wakeboard Winch (uretako eskia) makina bati buruz hitz egin zidan. Makina oso interegarria iruditu zitzaidanez, bateriaz funtzionatzen zelako, Europan bere distribuzioarekin lagundu ahal izango niokeela poposatu nion. Orduan gogoratu nintzen, Gatikan lagun bat nuela eta honek Lakuetxeren lakuaren jabea sean. Ura bainurako egokia zela egiaztatu ondoren, wakeboard praktikarako makina instalatzeko aproposa izan zitekeela erabaki nuen. Honekin batera, bertan wakepark bat irekitzea pentsatu nuen, uretako kirolez gozatzeko, hala nola paddle surfaz eta yogaz, besteak beste.\nEta zertan datza funtsean Wakeboard?\n110 metroko luzera duten bi dorrek eusten duten kable-eski elektrikoa da, gure kasuan. Kable honekin abiadura erregulatu daiteke. Era berean, bi arrapala ditu, horien gainean jauziak egiteko balio dutenak. Ikasteko oso erraza den kirola da, eta oso azkar hobetu dezakezu zure teknika.\nZer instalazio dituzu Gatikan?\nGure wakepark-ak wakeboard, paddle surf eta yoga praktikatzeko leku perfektua da. Bertan, 19.857 metroko eremu naturalaz goza daiteke, 10.000 metroko hedadura eta 140 zentimetroko sakonera duen laku artifizialarekin. Wakeboard praktikatzeko makinaren teknologiari dagokionez, oso erraza da, motorra elektrikoa erabiltzen duelako eta, gainera, oso kontsumo gutxi erabiltzen du.\nGatika Wakepark ingurumen-eremua aparta da, eta beste jarduera osagarri asko egiteko aukera ematen du …\nLakuak, gehienez, 1,40 eta 160 metroko altuera du. Lakuaren beste aldean paddle surfa, skatea eta yoga eskaintzen ditugu. Taldean eta banaka egiteko sesioak eskaintzen ditugu. 15 eurogatik kanoak ordu batez har daitezke, edo paddle -surfa praktikatu. Horiei skate arrapala bat gehitzen diegu, uretako kirol honetan hasteko ezin hobea dena.\nJarduerak egokiak dira adin guztietarako?\nHala da. Mota guztietako pertsonei zuzenduta daude, bai banakakoak, taldeak, edo kolektiboak, baita ikastetxeak etor daitzeke eta ditugun jarduerekin gozatu. Gurpildun aulkian dagoen jendea ere etorri zait, paddle egokituak ditugulako.\nBitxia da, hainbeste zaletasun egonda, Euskadin oraindik horrelako instalaziorik ez egotea.\nBada, bai, egia esanda. Oraindik ez dut ulertzen nola ez zegoen wakeparkdun laku gehiago gure lurraldean. Proiektu honetan hasi nintzenean ez zegoen horrelako lakurik Euskadin. Aitzitik, Europan tradizio handia dute wakepark-ak badituzte instalazio hauek, hala nola Alemanian, Frantzian, Ingalaterran, Kroazian …\nUribe-Butroe eskualdeak oparitzen dizkigun baliabide bikainekin bat egiten duen ekimen batez ari gara. Imajinatzen dugu era guztietako laguntza eta elkarlana ondo joango dela proiektua aurrera ateratzeko.\nBai, halaxe da. Dena den,\nOso pozik nago proiektuaren emaitzarekin. Gainera, ez dut inolako laguntzarik izan, nire aurrezkiak inbertitu ditut, eta nire etxebizitzaraino konprometitzera iritsi naiz. Beraz asko eskertuko nuke Gatikako Wakepark-a proiektatzeko, bai instalazioak hobetzeko eta baita atrakzio berriak eskaintzeko, laguntza publiko eta pribaturen batekin kontatu ahal izango banu.\ninfo+: FACEBOOK www.wakeparkgatika.com